text:
A raiz di informacionnan cu a surgi tocante di inconsistencianan den aplicacion di maneho di entiero den casonan di COVID-19, Crisis Team di Gobierno a reuni recientemente cu e agencianan funeraria di Aruba; Aurora Funeral Home, Ad Patres y Olive Tree. Meta di e reunion tabata pa haya aclaracion di locual a pasa durante di e ultimo entieronan aki na Aruba y alavez trece aclaracion riba maneho cu agencianan funeral tin cu hiba pa loke ta entieronan durante e periodo di crisis aki cu nos ta bibando.
Durante di e reunion Crisis Team a logra haya claridad riba inconsistencianan cu a ser hiba den e maneho specialmente e agencia funeral Olive Tree, di cual su representante autorisa a admiti di a viola na dos ocacion (2 entiero) algun di e reglanan vigente y cu ta publica riba website di DVG. E demas agencianan a informa cu nan si a sigui cumpli cu e reglanan. E reglanan vigente tabata publica riba website www.arubacovid19.org desde september aña pasa. E reglanan aki ta pa proteha e famia di e difunto y tambe esnan cu ta acudi na entiero di un persona cu fayece di Covid-19. Despues di e reunion e reglanan a wordo ratifica pa Crisisteam y representantenan di e funerarianan, pues awor tur agenncia funeraria sa y ta aplicando e reglanan establesi.
CrisisTeam kier enfatisa cu no a duna trato preferencial den ningun caso, tampoco den caso di entiero di sra. Croes-Rasmijn, y e famia no a pidi CrisisTeam un trato preferencial tampoco. CrisisTeam ta aclarea tambe cu den caso di e entiero menciona, e caha no tabata habri den misa, y cu e instruccion di CrisisTeam no mester tabata pa “sera e caha” den Misa, sino pa “tene e caha sera” den Misa.
CrisisTeam ta sigi reglanan y protocolnan publica y ta conta cu especialmente funerarianan tambe ta atene nan mes na reglanan. Den e pandemia aki CrisisTeam ta hopi cauteloso pa evita crea situacion di riesgo di contagio, den interes general di Aruba, specialmente cu tin dos viariante mas den nos comunidad.
Den e caso especifico di entiero di sra. Croes-Rasmijn, cu a hala hopi atencion den media, ta e agencia funeraria en cuestion ta e mayor responsabel, y a admiti su responsabilidad tambe. Cu e agencia funeraria a desvia di reglanan vigente, ta algo cu CrisisTeam ta tuma hopi na serio, y lo atende esaki cu e agencia funeraria. CrisisTeam ta considera entiero di cada persona, un momento hopi importante y alaves dificil pa e famia. Pesey CrisisTeam ta di opinion cu tanto e fayesido como e famia mester wordo trata cu dignidad y claridad. Pesey CrisisTeam ta lamenta con cosnan a sosode y lo sigi haci e maximo esfuerso pa esakinan no ripiti. Ohala cu pronto nos vence e pandemia y cu no lo tin mas casonan di fayecimento relaciona cu Covid-19. Pesey mes, e vacunacion di nos pueblo ta asina importante.


c: text/html

text:
DEN HAAG – Minister Plasterk (Relashonnan den Reino) no ta pèrmití e diferente ministerionan pa tin kontakto direkto ku e munisipio karibense Sint Eustatius. E motibu ta un pleitu ku a lanta atrobe ku gobièrnu lokal.
Esaki a sali for di korespondensia entre e ministerio di Asuntunan Interior i Relashonnan den Reino (BZK) i gobièrnu insular. Nan tin sigur un aña kaba ta pleita tokante e maneho finansiero di e munisipio i kumplimentu ku kompromiso.
No tin kontakto ni bishita di trabou
Ámternarnan na Den Haag por lo pronto no ta pèrmití di tin kontakto direkto ku e mandatarionan i ámtenarnan na Sint Eustatius. Ámtenarnan di Den Haag mester salta e isla tambe ora nan hasi un bishita di trabou na e otro munisipionan karibense Boneiru i Saba. Plasterk ta skibi ku e ta tuma medida, pasobra ‘mirando e desaroyonan’ e no por konfia ku Sint Eustatius lo kumpli ku su palabrashonnan. “E situashon tin mi masha preokupá.”
E bòikòt nobo ta sigui un karta rabiá di lider di koalishon Clyde van Putten. E ta kulpa minister Plasterk ku ta nèt su ministerio no ta kumpli ku palabrashonnan, loke a pone ku su isla aktualmente ta pará ketu pa loke ta e nivel di gobièrnu. Tambe BZK segun Van Putten intenshonalmente lo no a duna pèrmit pa paga salarionan di ámtenarnan.
Diferente bia a trata di haña un reakshon di e boseronan di Minister Plasterk sin resultado. Entretantu riba e isla tur hende a kuminsá ta eksitá. Djárason a manda diputado Astrid McKenzie kas ku un moshon di deskonfiansa ku a aseptá.
Mediado ta bai Hulanda
Basta tempu kaba relashonnan no ta muchu bon entre gobièrnu lokal i ministerionan na Den Haag. Na yüni si 2015 minister Plasterk pa promé bia a disidí di tene un bòikòt gubernamental. A dura mitar aña te ora ku minister a drenta kombersashon bèk ku gobièrnu lokal. Ainda Sint Eustatius ta pará bou di vigilansia finansiero severo. No por hasi niun gastu sin aprobashon di Den Haag.
Siman ku a kaba Representante di Reino Gilbert Isabella a bula bai Hulanda pa un deliberashon kumbre ku minister Plasterk. E mester bai intermediá pa gobièrnu julandes. Si e diferente ministerionan mester tin kontakto tòg ku e isla, bou di òrdu di BZK por lo pronto esaki por sosodé solamente via Isabella.
Outor John Samson

robotstxt: allowed

filter: keep


text:
E wega final di Copa Betico 2021 entre e actual campeon, e Tricolornan di Solito RCA y e Speransa Berde di Savaneta SV La Fama, a cuminsa pareu den hopi aspecto y tur cos tataba pinta cu nos lo bai wak un partido hopi competitivo.
Inicialmente La Fama a hunga RCA bon sin mester di a “replega” nan mes atras wardando p’e Tricolornan ataka, mas bien a defende bon ora tin mester, por cierto bon trabou den defensa central di Gregory Maduro, y a controla bala tambe den medio campo via Valdo Leocadio y Claudio Cavalcante hasiendo su pasenan buscando e “fast break” di Jean Octavius na un banda y Jaydon Dania e otro banda, e ultimo aki cu un bon actuacion e anochi aki p’e oncena Savanetero.
RCA mes no tabatin yegada di peliger den e prome 20 minuut di wega, descontando tambe e hugada di penalty pa RCA na minuut 19 cu referee De Leca a “trek terug” despues di a consulta cu su linesman, mientras cu La Fama mas bien tabata penetra sin problema den e area di peliger di RCA, pero no por a probecha, y te ey tambe.
Na e punto aki RCA a cuminsa controla e medio-campo, hasiendo nan pasenan mas liher y efectivo, cambiando ritmo y direccion, y hayando aperturanan p’e pasenan dilanti pa Jhon Silva y Ronald Gomez, mientras cu Mark Jacobs y Miguel Gonzalez tambe a cuminsa ataka for di p’atras rib’e halanan y e incansabel Walter Bennet practicamente for di tur direccion.
Na minuut 24 ya e iniciativa aki a paga dividendo ora cu RCA a haya un penalty cu a resulta den e gol di Jean Luc Bergen pa habri e marcacion, RCA 1 La Fama 0.
Despues di e gol aki, RCA a tuma e iniciativa di e wega, apesar cu ainda La Fama a tira algun biaha mas dilanti, buscando na empata e wega y na minuut 30 por wel di ta cu a anota e gol ey den pia di Jaydon Dania, cu eventualmente a wordo cancela debi na un “off-side” hopi dudoso. E wega mester tabata empata n’e momento ey.
Con cu bai cu bin RCA a sigui cu e iniciativa di wega y a hasta cuminsa domina y poniendo basta presion riba e porteria defendi pa e portero hoben y talentoso Joshua Farro. E atakenan di La Fama, awo menos, cu practicamente solamente dos atacante a bira casi imposible pa yega na anota e gol cu nan mester.
Asina mes e prome tempo a termina cu RCA ganado apenas 1-0, pero nan tabata dominando e wega, pues e resultado parcial ey di 1-0 tabata djies un comienso di cosnan grandi p’e oncena capitalino.
E di dos tempo a cuminsa man’e e prome a caba, RCA den nan ritmo cu yegadanan di hopi peliger, La Fama defendiendo heroicamente pa nan bida, pero cu tanto presion “e dam mester ta kibrando”.
E prome sla duro den di dos tempo a cai na minuut 50 ora cu Walter Bennet a anota e gol pa RCA pa hasi e wega 2-0. Cu e gol aki practicamente e wega a wordo sentencia, ya cu La Fama awor mester a sali den atake cu mas hungadonan pa busca e gol di corta bentaha y drenta den e wega p’asina tin un chens ainda, pero, cu consequencianan.
Na minuut 52, cu RCA awor cu mas espacio y velocidad ta lansa den atake unda cu Jhon Silva (e gran refuerzo hunto cu Mark Jacobs e anja aki pa RCA for di Bubali) ta anota pa hasi e wega 3-0.
Na minuut 63 despues di un combinacion ‘un-dos’ cu Jhon Silva, Walter Bennet ta anota un hoja di gol unda el a deposita ‘man’e ta cu un “pinsel” di un artista’ e bala for di banda robes di veld den skina di gol na man drechi, pa hasi e wega 4-0.
E siguiente gol di RCA a wordo anota pa Juan Villarraga, ni dos minuut despues cu el a subi cancha na minuut 66 p’asina hasi e wega 5-0.
E golnan di RCA a sigui yega un trei otro; Jhon Silva a hasi e wega 6-0 na minuut 68 despues di un contra-golpi fenomenal cu hasta seis hungado hunto.
Na minuut 71 ta Juan Villaraga atrobe ta anota gol despues di un otro bon contra-golpi finalisando cu un otro hoja di gol pa duna RCA e bentaha di 7-0.
Asina mes RCA a sigui hunga bala sin baha man, semper buscando mas gol, y nan a haya mas chens ainda sin por a concreta (dos tiro di Silva den pal’i gol), claro, ta p’esey ta hunga sport y p’e deleite di e fanaticada di futbol, te na final di wega!
Husto esey mes ta ilustra RCA tambe, un club ganado, e mas ganado di Aruba y no ta pa casualidad; por hempel na minuut 82 cu RCA comfortabel den bentaha, na un dado momento a bira un tiki slordig, ora diripiente mi a tende nan exitoso DT Giovanni Thode claramente gritanan duro for di banda di veld pa nan “organisa mas liher!” Shonnan, esey ta e formula pa yega na excelencia; door di organisacion y disciplina, gana y passion, garra y hopi “spirit”.
Pa ora cu De Leca a fluit p’e final di e wega, RCA cu un otro titulo mas, nan di dos titulo Copa Betico consecutivo bou tutelage di Thode y su team tecnico, por cierto e ekipo no a perde un wega den tempo reglamentario for di casi dos anja pasa cu nan a hunga den ABC Cup 2019 (nan a perde cu Nacional den semi final pa medio di tironan penal), despues a cuminsa e campeonato regular 2019-2020, sigui p’e Copa Betico 2020, continuando despues cu e di dos rond di e campeonato regular (te ora Covid a yega), RCA tabata top di tabla invicto permitiendo un gol so den 11 wega, y awor full e torneo Copa Betico 2021, sin perde!
Nos por bisa cu ful e ekipo Tricolor a hunga bon awenochi, ta hopi tin pa menciona den un artikel cortico asina; mencion special pa Mark Jacobs y Jhon Silva, pero mi ‘hungadonan di e wega’ aki ta e dupla di Carlos Melchor Rua pa su creatividad y Walter Bennet, un hungado cu a core henter cancha, henter wega, anotando un hoja di gol tambe riba dje, entre otro.
Pabien na La Fama pa alcansa e final sorprendiendo hopi hende pa keda como sub campeon y pabien grandi na Racing Club Aruba cu otro titulo campeonil mas, e Tricolornan ta keda den top.


text: KRALENDIJK – Habitantenan di Republiek ta remarká kondishon di e kayanan den e bario ku ta den un estado deplorabel. Ta trata di entre otro kaya Jasinto, kaya Amatisia i kaya Rubi. Kaya Amatisia spesífikamente tin un kanal práktikamente e kaya kompletu. Momentu di yobida, awa ta kore den e kaya for di ariba te abou, loke ta krea un kanal hundu. Pa por trafiká den e kaya ta rekerí un vehíkulo grandi, haltu i ku bon tayer. Si esaki no ta e kaso, evitá di pasa den e kayanan ariba menshoná. E situashon ta rekerí atenshon. Simplemente yena poko diabas por solushoná e kaya temporalmente,” nan a menshoná.


text:
Presunto biyete bankario falsu sin fòil koló di oro
Presunto biyete bankario falsu sin fòil koló di oro
WILLEMSTAD/PHILIPSBURG – Relashoná ku mensahenan riba retnan sosial tokante presunto
biyetenan falsu di NAf 10 den sirkulashon, Centrale Bank van Curaçao en Sint Maarten (CBCS) ke
remarká lo siguiente.
Den konkordansia ku artíkulo 7, insiso 1 di e Statuto di Banko Sentral pa Kòrsou i Sint Maarten
entrante 31 di yüli 2018 a retirá tur denominashon di biyetenan bankario di florin Antiano di añanan
di emishon 1986 te ku 1994 for di sirkulashon. E biyetenan bankario di e di añanan di emishon aki
no tin e imprenta di fòil koló di oro; un karakterístika di outentisidat ku a keda implementá algun
emishon mas despues. Esaki por duna e impreshon ku ta trata di biyetenan falsu. Pa e karakterístikanan
di outentisidat di e biyetenan bankario di florin Antiano nos ta referí bo un bes mas na e video
edukativo riba e wèpsait di CBCS1
.
Biyetenan bankario ku fecha di emishon di 1986 te ku 1994 no ta un medio di pago legal mas. Si akaso
bo ta disponé di e biyetenan aki, bo por kambia nan (te ku 31 di yüli 2048) sin niun gastu na CBCS.
Den kaso ku bo tin duda den e outentisidat di un biyete, tuma kontakto ku CBCS pa medio di
cbcs@centralbank.cw.
Willemstad, 1 di òktober 2021
CENTRALE BANK VAN CURAÇAO EN SINT MAARTEN


text:
Kralendijk- Awe tabata un bista úniko na aeropuerto Flamingo, ora dos diferente avion ku logo di Skyteam a baha na Boneiru.
Ámbos un avion di Delta Airlines i KLM su avion awe a yega ku a ‘livery’ spesial aki. KLM i Delta Airline tur dos ta forma parti di e aliansa di aviashon Skyteam. Komo parti di e miembresia, kada airline tin un avion òf mas kompletamente na koló di e aliansa.
Aunke e Boeing 777 di KLM na koló di Skyteam sa baha mas biaha na Boneiru, awe tabata e promé dia ku un avion di kada aerolina tabata riba plataforma na e mesun kolónan aki.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
SCHIPHOL – E famianan di Mitch Henriquez segun abogado Gerald Roethof ta haña ‘teribel’ ku atrobe ta posponé e kaso. Motibu ta ku korte a ordená ku mester investigá mas aleu e kousa di morto di Henriquez. Esaki a divulgá awe durante di e di dos seshon pro forma den korte na Schiphol.
Segun Alex Dijkhoff, primu di Henriquez, ta masha importante pa e famia pa sera e kaso mas lihé posibel. “Pa asina nos por kuminsá prosesá loke a pasa. Ta dura muchu.”
Primu Alex Dijkhoff ta papia ku Pieter Hofmann
Identidat di e sospechosonan
Richard Korver, abogado di e parientenan, atrobe a pleita e dunamentu di e identidat di e polisnan sospechoso. El a pidi esaki un bia kaba den korte i despues el a entamá un kaso sumario. Korver ta haña ku ta daña e prinsipio hudisial di hustisia habrí. “No tin niun sorto di manera pa kontrolá algu.”
Ministerio Públiko (OM) ta haña ku ta un ripitishon di e pasonan i ta enfatisá ku OM ta responsabel pa e eventual ehekushon di kastigu.
Defensa ta mustra riba menasanan di e polisnan sospechoso. Sospechoso DH02, manera ta yama e di dos sospechoso, ta teme pa seguridat di su famia si su nòmber bira konosí. Dijkhoff tokante e menasanan: “Si nos mester tuma tur menasa riba social media na serio e ora ei tres kuart di Hulanda por bai buska seguridat pa nan mes.”
Korte ta disidí riba 20 di aprel tokante e divulgashon di e identidatnan di e sospechosonan. Esei tambe ta posibel bou di kondishonnan estrikto, por ehèmpel ku ta e abogadonan di e parientenan so por sa ta di ken ta trata. Wes den su mes palabranan ta bisa ku el a mira e strafblatnan bashi di e sospechosonan kaba.
Parlamentario Desirée de Sousa-Croes ta papia ku Pieter Hofmann
Opservadó parlamentario
E parlamentario arubano Desirée de Sousa-Croes a patisipá na e seshon komo opservadó na nòmber di Staten di Aruba. “Serka nos nunka no a sosodé ku no ta duna e nòmbernan di e sospechosonan. Pasobra den kuminsamentu a kometé algun eror i no ke duna e nòmbernan tin duda (tokante un proseso hudisial korekto). Mi ta spera ku lo kita e dudanan aki.” E miembro di Staten ta bisa ku el a keda ku un bon sintimentu di su bishita djawe.


text:
Ora ku koriente bai bo ta hañabu konfrontá ku e echo ku bida ta asina laf sin koriente. Bo no por wak televishon anto si bo laptop i bo telefòn su bateria (ta kasi) baha, ta pió ahinda. Bo ta kuminsa sintibu mas laf ku un saliña riba djaluna. Awel mi tin seis idea tremendo pa bo divertí bo mes ora ku koriente bai den dia.
#1 Skibi tur loke ku pasa den bo mente.
Maske e kosnan no ta ‘make sense’, skibi esaki tòg. Skibiele na forma ku tur bo pensamentunan huntu ta forma ún historia. Na final bo tin un historia hopi kreativo i prèt pa lesa.
Por èhèmpel:
“Koriente a bai i mi tabata wakiendo televishon. Mi no tin soño dùs mi no por bai drumi. Mi ke spar mi bateria kemen mi no ta bai riba mi telefòn awor akí. Uniko kos ku a sobrami ta di skibi. Asina laf bida tabata den 1920 ? Hahaha.. Sangura ta keda pikami. Ki falta e sangura nan aki anto. Mi sa ku mi sanger ta dushi pero damn. Nami un chens !”
Enbes di skibi bo por pinta tambe. Pinta tur loke pasa den bo mente. I na final kisas bo tin un pintura abstrakto hopi kreativo.
#2 Hasi ehersisio
Pone un mat of un klechi abou den bo kamber i kuminsa hasi ehersisio. Esaki ta un bon manera pa pasa tempu. No go all out sino despues di dies minüt bo no por hasi nada mas. Bai poko poko i tuma bo tempu pa hasi e ehersisionan.
Si bo mester di inspirashon pa kuminsa ku e ehersisonan, check e video aki:
#3 Bai kana
Bisti bo paña komfortabel anto bai dal un rònchi banda di kas. No bai ku bo telefòn. Djis abo ku naturalesa. Bosnan dos só. Disfruta di loke ku bo ta mira rondó di bo. Sinti e bientu ku ta supla, outonan ku ta pasa i disfruta di e naturalesa bunita di nos isla. Bai dal un rònchi den bo bario bin bek.
Bo por bai kore tambe en bes di kana, si bo ta preferá esei. Pero kòrda no bai ku bo telefòn. E idea ta pa bo eksperensiá algu ku nòrmalmente bo lo no a eksperensiá. Laga e situashon lamentabel (ku koriente a bai) bira un situashon kaminda bo a deskubrí algu nobo (kore den bario i eksperensiá e naturalesa).
#4 Drecha bo kashi di paña
Mi sa ku bo kashi di paña ta un desaster. Tur mahinta bo ta bisa: akiratu mi tin ku drecha e kashi aki. Pero ora bo yega kansá for di skol of trabou bo ta subi bo kama drumi. Aworaki ta un bon oportunidat. Drecha bo kashi. Si bo tin bateria riba bo telefon, pone bo kantikanan toka anto kla ta !
Si bo kashi ta nechi kaba pero bo kamber parse un chiké di porko, limpia bo kamber e ora ei. No laga bo mama, kasá, frei of esun ku bo ta biba kune tin ku bisabu atrobe pa limpie. Koriente a bai, no tin nada di hasi kiermen ban mira.
#5 Meditashon
Hopi hende ta pensa ku meditashon ta solamente pa hendenan ku ta Budista. Pero meditashon no mester ta relatá na religion pa bo hasiele. Sikólogonan ta rekomendá meditashon pa hendenan ku a kaba di sali for di un periodo di depressie. Esaki ta evitá ku bo ta bolbe bira deprimí bek. I naturalmente bo no mester tin un problema sikológiko pa hasi meditashon tampoko. Ami ta medita tin bia djis pa mi relax. E ta ègt yuda den bo bida diario. Bo ta kuminsa ripara ku bo tin mas pasenshi i bo ta pensa mas positivo tokante bida.
Puesssss.. koriente a bai i bo no tin nada di hasi. Bai medita. Relax bo mente. Get in touch with your spiritual side ! Si nunka bo no a meditá, e ta mustra creepy. Pero e ta hopi relaxing i keremi lo bo gusta.
Si bo mester di inspirashon check e video aki:
Si bo ta huntu ku bo pareha, bosnan por hasiele huntu. Check e video aki:
#6 Pas’e rib’un 428
Mi sa ku ta kalor anto bo tin mal beis. Pero wak e asinaki: e glas ta mitar yen. Si bo ta biba ku bo papi of bo mami of bosnan ta huntu ku otro, ta kiko bo ta warda ???? Habri bentana pa hairu pasa un tiki, ya bisiña tambe ta tende mesora ku bo no ta laga aqualectra daña bo dia.
Si bo a gusta e artíkulo aki, like & share !!!
Check mi blog akinan & komparti esaki ku bo amigunan.


text:
Terapista di pareha na DAS Enid de Kort:
“Bo mester ta macho, bo mester ta sigur di bo mes, bo no mag di papia di bo emocionnan si no bo no ta homber. Tur esaki a pone cu hende homber no por bin dilanti si nan tin un problema mes, si no nan ta hari bo.”
E stigma pa hende homber por papia abiertamente di nan problemanan ta un fenomeno cultural pisa cu ta raiz di varios problemanan social na Aruba. Enid de Kort, terapista studia pa traha cu parehanan trahando na Departamento di Asunto Social (DAS) su seccion bida y famia ta haya cu nos comunidad mester ta mas habri pa papia riba e tema di violencia domestico.
Sra. de Kort, trahando den ramo social desde 2001 na e departamento, ta haya cu den su experiencia cu Aruba pero tambe internacionalmente ‘nos no a pone suficiente atencion riba e ser masculino’. Specialmente pa loke ta trata violencia domestico, ‘hopi biaha ta e hende homber ta haya culpa di tur cos’. Den tur e tempo cu e ta trahando cu pareha e tema di hende homber a keda kinipi su curiosidad mirando cu den hopi casonan hende homber tambe sa bira victima di violencia domestico.
Stigma di machismo ta contribui na violencia domestico
Es mas, pa via di e stigma negativo cu tin den comunidad pa un hende masculino por busca ayudo, sra. de Kort a mira cu casi nunca hende homber ta bin dilanti pa busca ayudo, menos pa expresa kico el a sinti y cu e tipo di problemanan aki ta ‘pa via di miedo cu sociedad lo considera nan menos homber si nan pidi ayudo pasobra nan señora a dal nan’.
Internacionalmente awo ta birando mas consciente di esaki, sra. de Kort ta conta nos, mirando cu el a bay un conferencia di violencia domestico internacional na Canada unda tabatin varios tayer enfocando riba hende homber. “Na Canada nan ta bisa y ami ta di acuerdo cu hende homber ta neglisha”, sra. de Kort a expresa. Particularmente riba e aspecto di desaroyo emocional, cual hende femenino ta haya chens pa desaroya ampliamente y ta desaroya esaki mas tempran.
Ademas, sra. de Kort ta remarca cu den e conferencia aki el a bin ta topa cu diferente ideanan cu e mes por a mira den su practica, esta cu pa e problema di violencia domestico riba hende muhe mes, ta tira culpa riba e hende homber. Mientrastanto no ta reconoce cu hopi biaha e ser masculino a pasa den trauma familiar sea pa falta di un tata of pa via di otro factor, cu ta bira un problema cu nan nunca ta trata. “Hopi hende homber ta lanta cu trauma y esaki nos como sociedad no ta reconoce.”
E punto central segun sra. de Kort ta cu den sociedad a crea un cierto imagen di hende homber, cual ta trece cu ne cierto expectativa di nan tambe.
“Bo mester ta macho, bo mester ta sigur di bo mes, bo no mag di papia di bo emocionnan si no bo no ta homber. Tur esaki a pone cu hende homber no por bin dilanti si nan tin un problema mes, si no nan ta hari bo. Figura bo cu bo bay polis y bo bisa cu bo señora a abusa bo. Hopi biaha ta harimento lo tin. Por ta nan lo bisa bo cu ki mishi abo, un macho, cu un señora cu ta abusa bo? E harimento lo ta pio si bo señora ta mas chikito cu bo.”
‘Kico nos como sociedad tin como expectativa di hende homber?’
Aunke sociedad ta pone presion riba hende homber pa no expresa nan emocionnan, sra. de Kort den su experiencia a yega di pasa den hopi emocion cu hende homber. Pa enfatisa esaki el a señala na un caha di Kleenex bisando ‘esaki ta mi herment mas importante, pasobra aki den nan por yora y saca nan emocionnan’.
E aspecto di no lidia cu emocionnan dera cual sra. de Kort ta mira den tanto hende homber como hende muhe, ta pone sra. de Kort pensa riba e echo cu ‘asina hopi hende ta self medicate’. E ta puntra su mes, ‘dicon tin asina hopi hende cu ta uza droga y ta bebe alcohol na Aruba? Pasobra nan no por anda cu nan emocionnan na un otro manera cu no ta droga y bebe’.
Esaki ta relaciona cu cultura tambe, pasobra segun sra. de Kort, ‘hende homber generalmente no ta bay cerca nan amigonan pa lidia cu dolor emocional. Aunke tin excepcion, hopi biaha hende homber ta considera amigonan como hende pa solamente pasa bon cu nan’.
Custumbernan cu ta crea despues di tempo den hende nan bida ta haci cu problemanan cu nan raiz den infancia ta manifesta tambe den cada relacion cu un hende tin, cual eventualmente lo por manifesta ora e persona bira mayor ora un famia dicidi di haya yiu tambe. Di e manera aki sra. de Kort ta señala cu trauma familiar ta transcende generacionnan si no ta trata esaki.
Sra. de Kort ta haya cu mester haci estudionan riba esaki. Na e departamento el a expresa cu nan ta purbando bin cu mas investigacion. Pero e lo kier bin cu estudio riba topiconan asina tambe. Mientrastanto na Canada un prome estudio por a mustra caba cu 95% di hende homber cu comete violencia domestico a sufri di trauma.
P’esey e ta haya cu por bin mas atencion riba e aspecto di trauma den sociedad, specialmente pasobra manera sra. de Kort a conta Bon Dia, ‘mi no ta kere den cera hende asina’. E ta desea pa traha mas riba e aspecto di husticia curativo, en bes di husticia cu ta castiga. El a tuma un tayer riba e topico aki tambe. “Mi sa haya hende homber blousa, pero hende asina no tin niun caminda di bay.”
E manera con sra. de Kort ta mira cu asina hopi hende homber ta lantando sin tata ta crea dificultad pa nan den futuro si nan kier bira tata, pasobra nan no a haya un ehempel pa basa riba dje. Sinembargo, e por mira si cu tatanan cu no tabatin tatanan nan mes hopi biaha kier haci nan best pa nan yiu y ta haci nan best aunke nan no tin e ehempel.
Loke sra. de Kort ta spera ta cu lo bin mas combersacion riba aspectonan emocional di hende homber, cual hopi biaha ta keda neglisha y alabes e ta spera cu mas hende homber cu a pasa den algo traumatico lo haya curashi pa bin dilanti y papia di esaki, pa asina e presion colectivo riba ‘ta macho’ por baha un poco, mirando e daño cu esaki ta crea den comunidad. E terapista di pareha di e departamento ta puntra finalmente ‘kico nos como sociedad tin como expectativa di hende homber? Kico ta nifica ta un hende homber?’.


text:
Den Cas di Cultura a tuma luga e final di mini-merengue BOS DI KiNiKi 2021. E atardi yena cu color- y talentonan infantil y hubenil a trece composicionnan nobo bailabel na Papiamento y a ser conduci pa Addonsito Croes y George Winterdaal.
E cantante Rodrick “Rocco” Franken a ricibi cu basta emocion su trofeo ricibiendo e aplauso fuerte y largo cu su publico a brind’e. Su palabranan tawata pa Aruba nunca stop di stimula nos chikitonan den e arte cu nan ta gusta! E cuerpo di hurado tawata Suriany de Mey, Joanna Maya, Rajiv Landaeta y Sandra van der Linden como presidente di hurado. Ganadonan a resulta:
Categoria A
Hailey Koolman cu e cantica “Pret’i wowo”.
Categoria B
Tizianne Kelly cu e cantica “Man de man”.
Segundo luga John Paul Rapista cu “Kere den bo mes”.
Categoria C
Yetzenia Martines cu e cantica “Dios su plan”.
Miho trahe: Loany Ho Sing Loi
Premio amistad: Esmee Flanegien
Cantante popular: Yetzenia Martines
E comision organisado consistiendo di Addonsito Croes, George Winterdaal, Dylan Fingal y Mieckey Gravenhorst ta gradici tur mayor, e publico presente, Prensa di Aruba, cada cas comercial, tur hurado, Cas di Cultura, cada artista invita y cada curazon chikito cu a participa. Pabien tur compositor y areglista cu a haci nos festival, exitoso. Masha danki tur patronisado: GLITZ Casino, DCA, SETAR NV, PLAYA LINDA BEACH RESORT, KFC, Burger King, Caribbean Cinemas Paseo Herencia, Muchanan Sabi, the Art of Engraving, Zion & Xamarah Anthonij, Cas Princesa Aruba, GLW, KeKe, Cabayero Barbershop, Lucky Store, Super Shopping, Wall Paintings Aruba, Click Print, Martijn Trading, Popular Agencies, Compra NV, EZ Party Sollutions y PRENSA di Aruba!


text:
Den e prome dianan di Gabinete Wever-Croes II, Prome Minister Evelyn Wever-Croes ta expresa su emocion como hende muhe di nos pais cu un biaha mas ta sirbi nos pais como nos Prome Minister enfatisando su deseonan pa Aruba por tin e prosperidad y bienestar cu tin como meta comun di cada ciudadano.
“E prome biaha tabata un sensacion hopi special, cu pa prome biaha un hende muhe como Prome Minister di nos pais. E di dos biaha e ta mas special ainda pasobra e ta duna mi e oprotunidad awor di no siña e trabou pasobra mi a siña e trabou durante e 4 añanan, pero pa enfoca mas caminda cu mi tin cu enfoca”, Prome Minister a duna di conoce.
Prome Minister a expresa su deseo di mira cada ciudadano di nos pais prospera y ta feliz, logrando nan metanan cu nan ta propone den nan curason y mente. Como Prome Minister pa di dos termino, e mandatario principal di nos pais ta espresa su deseo di por ta un inspiracion pa cada ciudadano di nos comunidad pa logra nan meta.
“Mi deseo grandi ta di por inspira otronan, inspira hende muhe y hende homber tambe, inspira nos mucha muhenan y nos mucha hombernan pa logra nan meta. Ta importante pa tur sa cu kico cu nan hinca den nan cabes, contal cu e curason ta na bon luga y nan traha duro pe, cada ken ta logra nan meta. No tin nada cu ta stroba bo”, Prome Minister a expresa.
Prome Minister ta pone enfasis riba nos mucha muhenan especialmente cu ta bayendo scol aworaki, pa nan tin den nan cabes cu the sky is the limit. Pa nan ta sigur cu nan por logra tur locual cu nan propone den nan curason.
Pa e hende muhenan cu ta pasano den momentonan dificil, Prome Minister a expresa su deseo di ta un inspiracion pa nan y cu nan por kibra e circulo di dificultad den nan bida. E speransa ta cu hunto cu e stakeholders cu ta traha riba e tereno aki, por duna un sosten na e hende muhenan aki y pone nan para bek riba nan pia trankilamente pa nan por ta cu nan famia y nan por lanta nan famia fuerte den nos sociedad.
Un otro deseo cu Prome Minister a expresa ta pa durante di e 4 añanan nos dilanti, sigui guia nos Pais den trankilidad riba e caminda di progreso y bienestar.
“Ta un Prome Minister di Aruba ta un honor enormemente grandi y mi ta sumamente agradecido na Dios na prome luga y na tur esnan cu ta sostene nos y henter pueblo di Aruba pa e sosten. Y cu mi por haci e trabou aki un biaha mas hunto cu henter Aruba hibando Aruba den e caminda di progreso y bienestar. Mi deseo ta pa inspira cada ciudadano di nos pais pa para hunto cu mi pa asina hunto den un solo meta nos logra. Aruba mester di nos tur, Prome Minister Evelyn Wever-Croes a enfatisa.


text:
ORANJESTAD - De Staten van Aruba hebben de salarisinkorting van ambtenaren goedgekeurd. De salarissen van Ministers zijn met 25% ingekort.
Premier Wever-croes Na Caminda Pa Hulanda Pa Atende Conseho Di Minister Di Reino Diabierna Awo
ORANJESTAD - Despues di a haci tur intento na Aruba, pa purba convence Gobierno di Hulanda pa duna nos espacio y e posibilidad pa hiba un bon dialogo na Aruba
Gobierno a ricibi e document di 218 pagina di Hulanda
ORANJESTAD - 18 Condicion A Bin Acerca. Durante conferencia di prensa di Gobierno di Aruba dialuna mainta, Prome Minister Evelyn Wever-Croes a anuncia cu el a caba di ricibi e mainta aki e documento di 218 pagina cu desde siman pasa Hulanda a priminti.
Lo Habri Frontera Pa Reactiva Aruba Su Economia Cu Menos Riesgo Posibel
ORANJESTAD - Den e conferencia di Prensa di diaranson anochi pa duna informacion di e desaroyo y maneho di Gobierno pa recuperacion di Covid-19, Prome Minister Evelyn Wever-Croes a enfatisa cu lo habri frontera pa reactiva Aruba su economia cu menos riesgo posibel.
Premier van Aruba, Evelyn Wever-Croes, Mark zo kunnen we toch niet ademen.
Oranjestad- Beste Mark, Tegen alle regels en algemene beginselen van behoorlijk bestuur, heeft Nederland vorige week zondag 28 juni 2020 (zonder onderbouwende documentatie) bekendgemaakt dat er nog één extra randvoorwaarde gold voor de Caribische landen om überhaupt in aanmerking te komen voor de liquiditeitssteun 3de tranche.
Hulanda A Pidi Mas Tempo Pa Manda Pa Manda Informacion Di E Entidad Nobo Cu Nan Kier Pone Como Condicion
ORANNJESTAD - Dialuna 29 di juni, den conferencia di Prensa di Gobierno di Aruba, Prome Minister Evelyn Wever-Croes a anuncia e condicionnan cu Hulanda a pone pa asina Aruba ricibi e fiansa di e 3de Tranche.
Nos Lo Reconstrui Nos Pais Bek Cu Curashi Y Trece E Progreso Y Bienestar Cu Nos Mester Pa Aruba
ORANJESTAD - Prome Minister Evelyn Wever-Croes, den Conferencia di Prensa di diaranson anochi pa trece informacion di maneho di Gobierno pa cu desaroyonan di Covid-19, a duna un reflexion riba e importancia pa tin curashi den momentonan dificil, mescos cu e generacionnan prome cu nos cu a logra hopi pasobra nan no tawata tin miedo.


text:
WILLEMSTAD – Unabes ku ta konosí ku 21 di yanüari 2018 ta e fecha pa e di-14 edishon di Ride, Sail, Swim & Walk for the Roses, e mas ku 10.000 partisipantenan por sinkronisá nan entrenamentu riba esei. E promé paso pa un programa eksitoso nobo di aktividat pa sostené e lucha kontra kanser ta e estreno lokal di e pelíkula Wonder dia 16 di novèmber awor. Un novedat ta ku a agregá kranking na spinergy. Esei ta kore baiskel ku man di moda ku hende ku hèndikèp tambe por partisipá. Esaki i mas informashon a bini dilanti awe tardi na e anual konferensia di prensa kick-off pa Ride for the Roses 2018 den kurá di Landhuis Cerrito di spònser prinsipal ORCO Bank.
Pa e rekoudashon di fondo, esun mas grandi na Kòrsou, e meta final ta i ta keda pa tur su sekshonnan rekoudá mas tantu plaka posibel pa Fondo Prinsesa Wilhelmina Fonds (PWF). E direktiva RFTRC ku Robbin Martina komo presidente na timon ya pa basta tempu ta trahando duru pa hasi e edishon nobo atrobe un éksito finansiero grandi. E otro miembronan di direktiva ta Benno van Leeuwen, Jim van Luipen, Curd Evertsz, Geert Bijlstra, Raoul Hooftman, Helena Seferina, Arthur Rosaria i Stephan Veen. Nan tin sosten di un ehérsito di voluntario ku kada un ta duna su kontribushon sin spera nada bèk i nan por stèns riba e patrosinadornan ku ORCO Bank 14 aña largu kaba e spònser prinsipal.
E pelíkula Wonder
E promé parti di e programa di aktividat ta djaweps dia 16 di novènber ora ta pasa e pelíkula nobo Wonder durante un anochi festivo den The Cinemas in Riffort. Esaki ta e storia di un mucha hòmber di 10 aña yamá August ‘Auggie’ Pullman ku danki na sosten di su mayornan, ruman muhé, dosentenan, un amigu i un amiga ta pasa un periodo difísil na un skol básiko normal. Na skol nan tabata tent’é pa su kara desformá, loke ta resultado di numeroso operashon. E lucha ku e mucha aki a hiba kontra tentamentu na skol, riba kaya, i tur otro kaminda ta demostrá un tenasidat pa por superá tur esaki. Su aseptashon ta total ora e skol ta honr’é na final di e aña eskolar pa su méritonan spesial.
E pelíkula ta basá riba e novela pa mucha ku e mesun título ku Raquel Jaramillo bou di e seudónimo R.J. Palacio a trese riba merkado na febrüari 2012. E tabata inspirá pa e teksto di e piesa ‘Wonder’ di e kantante Nathalie Merchant. Den e pelíkula e papel di e mama ta pa e aktris Julia Robert ku a gana hopi premio Grammy kaba i ku na final di e pelíkula ta yama su yu hòmber ku tantu nan a tenta un ‘milager’. E loke ta bai rekoudá ku e pelíkula aki ta bai manera semper finalmente i kompletamente pa e fondo pa kombatí kanser, PWF.
Djadumingu 21 di yanüari 2018
Meskos ku den e último añanan ta spera atrobe alrededor di 10.000 partisipante huntu na e diferente partinan di e evento grandioso aki riba djadumingu 21 di yanüari 2018. Kada un di e partinan aki tin un elemento di kompetensia den nan, pero partisipashon di mas tantu hende posibel ta mas importante ku e elemento kompetetivo: riba baiskel, riba boto di bela, den landamentu, den kanamentu i korementu, pero tambe den spinning.
Mainta tempran e sentenar di kanadó i koredónan ta start na Awasá pa atraves di sea brùg Emma òf e brùg haltu Juliana pasa den kayanan di Punda, Pietermaai, Marie Pompoen bai
Mambo Beach Boulevard. Famianan kompleto ta partisipá – pa un bon kousa. Djis despues e koredónan di baiskel ta sali pa e diferente distansianan, tantu riba kaya komo un ruta pa mountainbike route. Nan salida i final tambe ta na Mambo Beach Boulevard. E landadónan ta baha na awa na bahia di Jan Thiel pa landa bai e playa di Mambo Beach Boulevard.
Na e mesun playa aki e djadumingu ei tin e tan popular Spinergy: un akto deportivo hopi intensivo riba spinningbikes kaminda kompanianan ta kompetí ku otro i nan prestashon deportivo ta konopá na rekoudá mas fondo. Na esaki awor ta agregá un parti nobo: kranking. Riba dos baiskel spesial awor hende ku hèndikèp tambe por kontribuí na e evento deportivo aki pa e bon kousa. E espektativa ta ku hustamente e grupo aki lo tin di gana pa duna nan granito ku e novedat aki riba e programa.
A bolbe hinka e parti di ‘Sail’ den e programa atrobe, pero un siman previo riba djadumingu 14 di yanüari for di e klup di belero Jan Sofat. Detayenan di kada un di e partinan lo divulgá den un estadio mas despues.
Embahadornan di PWF
Komo sobreviviente di kanser e embahadornan di PWF Betto Betrian i Millicent Gracia tambe a hiba palabra. E esensia di nan storia ta ku kanser no mester nifiká final di mundu i ku PWF ta hasi hopi bon trabou pa yuda pashènt pasa den nan tratamentunan.
Na e konferensia di prensa a sinta na e mesa prinsipal di robes pa drechi e dos embahadornan di PWF Betto Betrian i Millicent Gracia, RFTRC-presidente Robbin Martina, ORCO Bank-direktor Kenny Canword i PWF-representante Frieda Geller.


text:
Brazil: Diaranson den careda di 12’or y mey di merdia, presencia di polis a wordo pidi cu urgencia na Brazil Food Center, caminda un rato prome a sosode un atraco.
Mesora varios unidad di polis a bay na e sitio. Na yegada nan a bin compronde cu ta trata di dos persona masculino hoben ambos despues di a comete e atraco a core bay direccion pariba.
Mesora algun unidad di polis a sali bay busca den area di e supermarket.
Atraco team tambe a yega ma e sitio y ta haciendo mas investigacion.
Pendiente pa aki rato pa informacion oficial di polis.


text:
Konseho Superemo Elektoral KSE a Intrudusi Ekiponan nobo pa ELekshon 2021
Written by Khalil Guribaldi on 27 January, 2021
Willemstad-Durante di Un Konferensia pa Prensa di Konseho Superemo Elektoral KSE ,a splika kon Pre Elekshon i Tambe Elekshon ta hinka den otro Asplika ku
-Tur Persona Lo hanja nan mes potlood i NO lo keda usa mes un potlood
-Tur Persona mester Presenta duante di e Sostenementu di Lista ku Tapa boka Mondkapje
-Lo no permiti aglomerashon na urna /Pafo di e Skol urna si
-Lo Entrega e lista na e persona via di un Box transparent


text:
WILLEMSTAD – E aña aki na Kòrsou por lo ménos dies persona a bira víktima di likidashon i ayeranochi aeropuerto internashonal di Hato tabata un esena di horor. E aeropuerto ku su kolonan alegre a kambia bira un área di guera ku hende ta grita, ambulansnan ku sirena tabata kore yega i tabatin yen di hùls di bala abou, despues ku un likidashon bon planeá ku arma outomátiko a tuma lugá, ku por lo ménos dos morto i shete herido komo konsekuensha.
“E imágennan aki ta pasa rònt mundu”, un trahadó di seguridat na Hato di 26 aña di edat ta konta. Ayeranochi e tabata liber i awe e ta traha atrobe. “Nos no por prevení ku algu asina ta sosodé i esei ta duna mi miedu. Polis nòrmal i seguridat ta sin poder kontra e likidashonnan aki.”
Kuminsamentu di mart un asesinato strabagante a tuma lugá riba e isla. Dos hende ku tabata keiru a haña dos kurpa kompletamente kimá den yerbanan na Baya Beach. A resultá di ta e kurpanan sin bida di dos hòmber drumi riba nan barika ku nan brasanan mará.
Tres asesinato mas
Dos siman despues a sigui un historia di mas horor. Den oranan di meinta a deskubrí dos kurpa sin bida riba e kaminda entre Kunuku Aqua Resort i Bullenbaai. Tabata di un mucha muhé di 23 aña i un mucha hòmber di diesshete aña. E anochi despues ku a deskubrí e kurpanan tabatin un mas asesinato den e kaya di e mayornan di e mucha muhé. Hòmber den un outo a tira DJ Renzo Soleano den su kurá i el a muri despues na hòspital.
Asistensia
Minister di Hustisia Nelson Navarro ta indiká ku probablemente e asesinatonan ta relatá na droga. “Kòrsou mester tene kuenta ku lo tin mas likidashon e tempu binidero”, el a laga sa anteriormente. Pa kombatí kriminalidat fin di mart a buska asistensia di Hulanda. Hulanda a manda un funshonario di polis haltu pa e isla pa bin sostené e hefe di Kuerpo di Polis Kòrsou (KPC). Tambe lo tabata traha riba un ‘enfoke konkreto’ di kriminalidat na Kòrsou.
Ruta di droga
Un problema grandi den e lucha kontra droga ta ku Kòrsou ta popular komo stashon di tránsito. Den un rapòrt di Ministerio di Hustisia di 2007 por lesa kaba ku esaki ta e kaso: “Ta trese e cocaina i heriona Kòrsou for di pueblo chikí na kosta di Venezuela ku go fast i ku barku chikí di karga ku ta usa pa trese piska i fruta. For di Kòrsou ta hib’é Oropa ku avion”, e rapòrt ta bisa.
‘Falta di liderasgo’
State Department, ministerio di Asuntunan Eksterior di Estádos Unídos, den un rapòrt tokante 2012 a konkluí ku Kòrsou ta hasi masha poko pa kombatí droga. Ainda e isla no tabata disponé di ‘e kapasidat pa enfoká kriminalidat relatá na droga na un manera efektivo na den su interior’. “Un falta general di liderasgo tabata un di e faktornan ku a kontribuí na un éksito minimal di kombatimentu di droga na 2012”, asina e departamento a kritiká.
E kantidat no a subi
Segun Ministerio Públiko e sifranan ofisial no a subi. Den e raportahe anual di 2013 por lesa ku e kantidat di sospechoso di kriminalidat di droga a baha kompará ku 2012. Tokante e último lunanan poko ta konosí ainda. Segun bosero Norman Serphos esaki por ta pasobra ainda no tabatin detenshon den e kasonan ei. “OM ta kai aden den un kaso despues di un detenshon, pero ami mes no ta ripará un oumento den kasonan relashoná ku droga. Loke nos tin hopi aktualmente ta un guera di banda”, Serphos ta bisa.
Riesgo
E trahadó di seguridat na Hato ta spera riba akshon pronto pa asina e por sinti su mes mas seif na trabou. “Ta opvio ku Kòrsou no por hèndel e kos aki. Mi ta spera ku gobièrnu lo no laga nos kore riesgo pòrnada mas tantu tempu.”
Outor: Elisa Koek


text:
Internacional: Manera ta conoci cu hopi school rond di mundo a wordo afecta pa Covid-19 y na Africa esaki no tawata un excepcion. Den luna di Maart 2020 tur scol na Africa tambe a dal nan porta cera y te dia di awe no a habri pa e alumno nan por continua nan estudio. Cu consecuencia nan grandi e pais ta bati alarma Nacional mirando cu embaraso hubenil a subi mas cu normal. Nos ta papiando di un crecemento di 60% y ta pone e pais den un posicion hopi dificil.
No solamente mester preocupa nan mes y concentra riba e pandemia pero tambe awor riba Embaraso Hubenil ariba e pais. Segun datos nan entre April 2020 pa Maart 2021 mas di 23 mil hoben menor di edad a Sali na estado y den nan 934 ta bou di 14 aña.
Fundacion Save the Children a notifica e prome paso ta pa habri e scol nan bek y cuminsa duna informacion nan sexual na e alumno nan di e pais.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un awacero pasahero te breve
temperatura maximo 32 grado celsius
temperatura minimo 26 grado celsius
bahada di solo : 6:44 pm
subida di solo : 6:29 am
Biento: Modera te basta fuerte for di direccion generalmente oost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga; forsa 6 te 7 (40 te 61 km/ora, 22 te 33 nudo).
situacion general di tempo pa proximo 24 ora: Den proximo 24 ora no ta premira cambionan grandi den e weer cu tin actualmente. humedad disponible den region lo por induci un awacero den oranan di marduga y mainta trempan pero sobra di dia lo keda seco. di otro un banda, stof fini di sahara lo bai stroba visibilidad un poco den fin di siman.
condicionan maritimo/ estado di lama: Ta spera un estado di lama leve na partinan protehe, y modera na partinan zuid. na partinan oost te noordwest lama lo ta generalmente modera cu olanan entre 4 pa 6, localmente 7 pia.
aviso/ alerta: Na marineronan ta sugeri pa bai cu cautela na costanan oost te noordwest ya cu e biento ta birando poco mas duro y por causa lama poco bruto localmente.
fenomenonan special:
ningun
tempo tropical significante: Horcan larry tabata situa na zuidwest di cape race, new foundland y ta move noord-noordoost. larry no ta peliger pa area di caribe.
un area di mal tempo ta situa banda di peninsula di yucatan. e sistema aki tin un chance medio
grandi di sigui desaroya i bira un cyclon tropical den proximo 48 ora.
un ola tropical basta fuerte lo baha for di costa di africa riba awanan di oceano na oost atlantico
durante proximo oranan y tin un chance grandi di bira un cyclon tropical durante proximo 48 ora.
potencial di awacero pa proximo 24 ora:
1 to 3 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 33 / min 27 / 0.0 mm
westpunt: max 33 / min 28 / 0.0 mm
sta rosa: max 33 / min 27 / 0.2 mm
pronostico di tempo pa proximo 3 dianan: Parcialmente nubla cu un awacero pasahero te breve. Biento lo ta for di direccion oost y modera te basta fuerte; fuerte te posiblemente duro den rafaga; temperatura (grado celsius) max / min lo ta: 33 / 28


text:
CR38TE lo crea website y un logo mas moderno pa SKOA
CR38TE ta un compania cu ta crea websites, webshops, web apps y apps pa smartphones. Tambe nan ta diseña hopi cos pa social media y online marketing.
Sr. Tristan Every di CR38TE ta splica con directora di SKOA a aserca e compania cu e proyecto pa crea un logo nobo. E tabata un oportunidad pa CR38TE por contribui tambe na e hobennan di un forma of otro. A sinta y brainstorm hopi riba kico nan kier a mira den e logo nobo aki cu lo wordo desvela den September. E resultado tabata algo moderno, pero alaves manteniendo e centro di SKOA.
Tambe a cuminsa papia rib’e creacion di un website nobo pa SKOA den cual por mira tur locual tin di haber cu SKOA y tur informacion di scolnan cu ta cay bou di SKOA riba un solo website, cual tambe lo wordo desvela den September. E meta principal di e website ta pa tur informacion tocante scolnan por wordo haya ey riba.


text:
Piscamento di tribon na Boca mahos 1962
Piscamento di tribon na Boca Mahos, 1962.
Riba e potret aki por mira con tabata pisca Tribon na Boca Mahos. Na cada banda di e barancanan ta mara un cabuya largo y mey mey di dje ta laga e liña di pisca colga den awa. Na momento cu e tribon morde e carnada e liña di pisca ta los di e cabuya.
Tambe riba e potret por mira “sushi” ta drief den Boca Mahos. Akinan tabata tira resto di sushinan organico y tambe retaso ora di mata bestia “slachtafval”. Esaki tabata atrae tribonnan pa Boca Mahos.
Foto: coleccion di potret Delnoij (1962-1964).


text:
Geplaatst op 19 August 2019 dor di Ministerio Enseñansa, Siensia, Kultura & Deporte
E plantashi di Savonet tabata e promé plantashon i alabes esun di mas grandi riba Kòrsou (1572 hèktar). Tabatin kultivashon di maishi, apelsina i katuna. Ademas e plantashi Savonet tabata un mayor distribuidó di pintura kolor di madera pa Hulanda. Alabes tabatin na e Plantashi krio di bestia manera karné i kabritu.
Komo rekuerdo di e epiká di sklabitut, na Kòrsou na diferente parti den e area di Bandabou i tambe na Rif, nos ta enkontrá shete (7) monumento blanku ku un man i un pida kadena na e man ku ta indiká e kaminda di resistensia (The trail of resistance).
Riba potrèt nan athunto por tuma nota di un bishita ku Ministerio di Enseñansa, Siensia, Kultura & Deporte a hasi na e Landhuis SAVONET aña pasa. Pa mas foto por klik na e link aki: Bishita na Landhuis Savonet


text:
“No obstante e reto di awasero, asina mes un cantidad di mucha muhe hunto cu nan mayornan a yega Renaissance Convention Center pa asina haya informacion di e ekiponan cu tin un seccion femenino y pa probecha pa inscribi mesora”, asina Richard Dijkhoff, Presidente di Arubaanse Voetbal Bond a indica. E ekiponan a keda satisfecho cu e interes y awor lo sigui habri pa mas inscripcion di esunnan cu no a logra participa na e evento.
E evento aki ta e combinacion di un campaña cu AVB a cuminsa na Juli ultimo promoviendo mas futbol femenino na Aruba, den cuadro di un esfuerso cu tanto FIFA pero tambe CONCACAF ta haciendo pa encurasha mas participacion di e hende muhe den e deporte Rey. E intencion ta pa inicia di e mucha muhenan chikito caba, for di scol, pa asina nan logra desaroya y crece den e disciplina di deporte.
“E ekiponan di dama a keda hopi contento y a duna hopi atencion na e dia aki. Nos a haya masha bon comentario pa cu e dia aki y esaki ta mustra cu ta hopi mas ta bay tin pa e futbol femenino. Mi ta considera e evento como uno exitoso y directiva ta gradici cada un cu a participa”, asina Richard Dijkhoff a duna di conoce na final di e evento.
Tabatin diferente booth di tur e teamnan existente cu tin un ekipo femenino caba y otronan cu ta pendiente participacion pa cuminsa cu un team di mucha muhe entre 4 aña pa 15 aña. E ekiponan tabata SV La Fama, SV Bubali, SV Estudiantes, SV Estrella, SV Undesa, SV Britannia, SV Dakota, SV RCS y SV RCA.
Banda di esey tabatin diferente actividad durante e dia aki, manera show di moda cu pañanan di Athlete’s Foot y sin lubida e presentacion di Zumba na encargo di Rose Ann Ruiz.
No por keda sin menciona partnernan cu a haci e evento posibel, manera Compra Ltd, ASA y SIA, e dos academia di futbol riba nos isla cu a haci demostracionnan masha yamativo mes di tecnica nobo di futbol.
Varios orador cu a hiba palabra durante e dia, entre otro Frank Velasquez, un masahista di deporte cu a hala masha atencion den su splicacion y storianan den su carera.
Arubaanse Voetbal Bond por mira atras na un evento exitoso y cu sigur lo produci un cantidad di ekiponan nobo di mucha muhe, cla pa bataya y demostra tur mucha homber cu nan ta igual riba tereno di futbol.


text:
TCB huntu ku diferente partnernan lokal a yama bon bini na American Airlines i Delta Airlines
KRALENDIJK – Djasabra ku a pasa, Boneiru a yama bon bini na buelonan direkto di Merka ku American Airlines i Delta Airlines for di Miami i Atlanta, respektivamente markando un era importante pa nos isla.
Despues di un temporada di 15 luna sin operashon dor di e pandemia, e dos aerolíneanan a resumí nan buelonan pa Boneiru riba djasabra i djárason. Esaki ta un bon notisia pa e ekonomia di Boneiru, nos bishitantenan di Merka ku tabata anhelá pa bishitá Boneiru, pa nos sektor turístiko i tambe henter nos komunidat ku tabata anhelá pa nan yegada.
Tourism Corporation Bonaire (TCB) a enkurasha partnernan lokal pa forma parti di e evento ku un toke kultural i úniko pa asina kolaborá ku un regalo pa e bishitantenan. TCB a prepará e evento kultural na aeropuerto i komo aktrakshon a pone algun peluche di entre otro flamingo, turtuga, yuana i buriku riba e bant di ekipahe ku regalo den forma di ‘voucher’ di e diferente partnernan ku a kooperá. E pasaheronan por a piki e peluche komo un regalo di parti di Boneiru.
Na salida por a topa un ambiente kultural ku musika di kaha di òrgel i Donnie i Monique ku trahe folklor pa entretené e pasaheronan ku a kaba di yega Boneiru. Tambe TCB a entregá kada pasahero un tas ku varios artíkulo di promoshon i regalo aden. Esaki a wòrdu entregá pa e aktual Miss Tourism Bonaire i e di dos finalista di Miss Tourism Bonaire, tambe bisti den trahe folklor.
Por a mira e emoshon riba e kara di e bishitantenan na momentu ku nan a keda sorpresá dor di e evento i e publiko yamandó nan bon bini, lokualsigur a hasi un impakto i lo keda graba den nan memoria. Varios di e bishitantenan a tuma tempu pa kapturá e momentu.
TCB ta yama DANKI na kada un di e partnernan ku a kolaborá ku nan regalo pa nos bishitantenan; Belmar Oceanfront Apartments, The Bellafonte – Luxury Oceanfront Hotel, Blennies, Bonaire Destination Services, Bonaire Kiteschool, Bonaire Landsailing Adventures, Bonaire Tours & Vacations, BonTapa, Bottles, Brass Boer, Buddy Dive Resort, Budget Car Rental, The Cadushy Distillery, Coral Casino, Cuba Compagnie, Daily Fresh, Delfins Beach Resort, Divi Flamigo Beach Resort & Casino, Epic Tours, Gio’s, Hitess N.V., Ingridiënts Restaurant, It Rains Fishes, Karel’s Beach Bar, Luciano’s, Melissa Sailing, STINAPA, Tropical Nature, Ocean Oasis Beach Club, Patagonia Restaurant, Van der Valk Plaza Beach Resort, Salty Tours, Sebastian’s Restaurant, Bar & Lounge, Tiki & Co, Tulip Spa, The Touch Spa, Sorobon Beach Resort i Stoked.
TCB ta gradisí OLB, BIA, PG, BonLab i BHM/BOG pa e logro aki. Sigur na esnan ku desde mart 2020 a anhelá pa e dia aki. Ban sigui mantené na e reglanan stipulá pa asina mantené nos isla seif i saludabel pa nos sigui yama nos bishitantenan bon bini.


text:
Gaana Aisa Jo Dill Chhuu Jaye!
Free Download Mamuni Lo Mamuni Bou Mariba Bou Mariba (Odia Remix) - Dj Lky Bbsr.mp3
Related Downloads
-: Google Tags :-
Mamuni Lo Mamuni Bou Mariba Bou Mariba (Odia Remix) - Dj Lky Bbsr 2019, Mamuni Lo Mamuni Bou Mariba Bou Mariba (Odia Remix) - Dj Lky Bbsr 2019, Mamuni Lo Mamuni Bou Mariba Bou Mariba (Odia Remix) - Dj Lky Bbsr 128kps, Mamuni Lo Mamuni Bou Mariba Bou Mariba (Odia Remix) - Dj Lky Bbsr 2016 Songs Download,Mamuni Lo Mamuni Bou Mariba Bou Mariba (Odia Remix) - Dj Lky Bbsr 2015 Songs Download, Mamuni Lo Mamuni Bou Mariba Bou Mariba (Odia Remix) - Dj Lky Bbsr 2017 Songs Download, Free Mamuni Lo Mamuni Bou Mariba Bou Mariba (Odia Remix) - Dj Lky Bbsr Full Songs,
Latest Mamuni Lo Mamuni Bou Mariba Bou Mariba (Odia Remix) - Dj Lky Bbsr, New Mamuni Lo Mamuni Bou Mariba Bou Mariba (Odia Remix) - Dj Lky Bbsr, Upcoming Mamuni Lo Mamuni Bou Mariba Bou Mariba (Odia Remix) - Dj Lky Bbsr


text:
KOMUNIKADO DI KUERPO POLISIAL KÒRSOU Detenshon relashoná ku ladronisia.
KOMUNIKADO DI KUERPO POLISIAL KÒRSOU
195 / 2017
10 yüni 2017
Detenshon relashoná ku ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 10 di yüni 2017, alrededor di 02.09 or di mardugá, Sentral di Polis a risibí
notifikashon ku dos (2) hòmber riba baiskel a forsa porta di un outo ku tabata stashoná riba
Ala Blancaweg. E hòmbernan aki a habri e porta i kue artíkulo for di den e outo bai kuné.
Durante di un búskeda den e área polis a señalá dos (2) hòmber ku ta kuadra ku e
deskripshon di e sospechosonan ku un ratu promé a forsa e outo manera ariba menshoná,
riba George Maduroweg.
Polis a detené e dos sospechosonan aki. Ta trata di e hòmbernan: D.C.J. di 20 aña di edat i
A.St.J. di 22 aña di edat, ámbos nasé na Kòrsou. Polis a konfiská e baiskelnan pa mas
investigashon.
A presentá e sospechosonan dilanti un fiskal ouksiliar ku a ordená nan enkarselamentu
pendiente di mas investigashon.
E investigashon den a kaso aki ta kontinuá.


text:
Diahuebs mainta a drenta informe di un caso di ladronicia fey auto na un cas na Soledad, mesora a dirigi un patruya na e sitio. Na yegada di e patruya a bin compronde cu desconocidonan a kibra e bentana di auto drenta den dje reboltea tur cos forza habri e hood di e auto y bay cu e bateria. Polis a tuma e keho y e investigadornan technico forensyco lo sigui cu e investigacion hunto cu e team autodiefstal di polis.
0 thoughts on “Ladron a kibra drenta horta den auto ademas a bay cu e bateria di e auto”
-
pone camara tur rond of coriente


text:
“Aruba International Half Marathon 2021 lo ta virtual”
Dialuna atardi a tuma lugar un conferencia di prensa yama pa Instituto Biba Saludabel y Activo (IBiSA) pa participa nacomunidad cu e ‘Aruba International Half Marathon 2021’ ta tuma lugar e aña aki den forma virtual.
Sr. Edgar Erasmus, di parti di Management Team di IBiSA a habri conferencia di prensa yamando tur presente bon bini y a splica cu e careda e aña aki no ta manera e añanan anterior perolo ta virtual.
Despues a pasa palabra pa Sr. Rodymar Geerman kende ta coordinador di e careda y a trece varios punto dilanti cu mestertene cuenta cu nan.
Esnan cu a inscribi aña pasa y a paga so lo por participa na e careda aki ya cu aña pasa e careda aki tabata sold out, pues no por acepta ningun inscripcion mas.
Ta importante pa avisa cu e evento aki ta un evento cu a posponedi 2020 y den cooperacion cu KPA nos por laga e participantenan core den un manera virtual den 2021.
Cada participante lo bay ricibi un mail na unda nan lo por indicae dia, ora y ruta cu nan ta desea di core. E ta first come first serve.
4 fechanan di evento ta 18, 19, 20 y 21 di maart y ta bay tin 3 ruta caminda esnan cu a inscribi por scohe pa core.
18 y 21 di maart ta pa core 21km individual,
19 y 20 di maart ta pa core relay, cual lo ta 5km.
Relay teamnan mester core riba mesun dia y riba e mesun rutapero no por core riba unh otro orario.
Diabierna 26 di februari e app Sporthive Live lo ta disponibel cu tur informacion y tur e cambionan necesario. E link lo wordoponi riba nos medionan social.
Tene na cuenta cu dianan 1, 2 y 3 di maart ta solamente pa hacicambio.
Splicacion di e cambionan !!
Dianan 10, 11 y 12 di maart por pasa busca e pakete di participacion for di 8or am te 4or pm.
IBiSA lo ta bay ta riba ruta tur e 4 dianan pa controla pa tur coredor mantene nan mes na e reglanan vigente.
Premiacion: categoria top 3 den male y top 3 female
U20, 20-29, 30-34, 35-39, 40-44, 45-49, 50-54, 55-59, 60+
Student relay ta 1-2-3
Open relay ta 1-2-3
Corporate relay ta; male, female, y mix. Esaki ta aplicabelsolamente pa esnan cu ta traha den mesun compania.
Overall male 1-2-3
Overall female 1-2-3
Pa mas informacion por mail nos riba Aruba International HalfMarathon@gmail.com; aihm.ibisa@gmail.com


text:
Rekesito(nan) ora di solicita na DPL
* Bo persona mester presenta cu un cedula of papel di Censo di Afl.5,- pa por wordo atendi na Jobcenter.
* Presenta cu tur bo documentonan (copia) di estudio manera diploma, certificado y cu carta(nan) di recomendacion.
* Ora di solicita na DPL mester bin representabel/adecuado bisti pa por bay un Entrevista Laboral.
* No ta permiti pa presenta cu mucha(nan) of mas persona na momento cu bo persona ta wordo atendi/registra dor di un Consulent di Jobcenter.
Informacion relaciona cu vacaturanan na DPL ta Gratis y sin compromiso.


text:
pregunta i kontesta
Pa organisá un elekshon ta hopi kos ta “kom erbij kijken”. Nos ta hasi nos máksimo esfuerso pa tur kos ta komprendibel pa tur hende. Aki bou tin pregunta riba preguntanan hasí frekuentemente. Si tin pregunta ku te ainda no ta hasí? Tuma kontakto ku nos. Tambe bo por haña mas informashon riba e wèpsait di RCN.
General
Entidat Públiko di Boneiru tin un Konseho Insular i un Kolegio Ehekutivo. Huntu nan ta forma e gobernashon di nos isla. Konseho Insular ta keda skohí dor di suidadanonan di Boneiru. Esaki ta tuma lugá kada kuater aña. Bo por vota e ora ei riba kandidatonan di e partidonan polítiko.
Miembronan di Konseho Insular ta representá e suidanonan di Boneiru. Miembronan si Konseho Insular tin ku skucha bon na kiko ta pasando na Boneiru, pues kiko e suidadanonan di Boneiru ke. Despues nan por entregá plannan pa e komunidat di Boneiru. Ku esaki ta miembronan di Konseho Insular ta determiná unda sèn tin ku keda invertí. Despues nan ta kontrolá si nan plannan ta keda ehekutá bon i ta alakansá e resultadonan deseá.
E dunamentu di kontenido plus ehekushon di un plan ta responsabilidat di Kolegio Ehekutivo; nan ta e gobernashon diardio di Boneiru.
Kolegio Ehekutivo ta duna kuenta i rason na Konseho Insular. Tambe Kolegio Ehekutivo tin ku ehersé algun tareanan ku ta ankrá den lei. Pues: Kolegio Ehekutivo ta goberná i ehekutá, Konseho Insular ta palabrá e maneho i kontrolá.
Votamentu
Personanan ku riba dia di postulashon di kandidato (4 di febrüari 2019) ta residente di entidat públiko i riba dia di elekshon (20 di mart 2019) tin 18 aña òf mas, tin derecho di vota. Residentenan ku no ta hulandes mester kumpli ke e siguiente eksigensianan pa nan por tin derecho di vota:
- Nan mester ta permanesé legalmente na Hulanda a base di artíkulo 3 òf artikulo 6 di e Lei atmishon i ekspulshon BES òf a base di un tratado entre un organisashon internashonal i Estado Hulandes enkuanto asiento di e organisashon aki na Hulanda,
i
2. Nan mester tabata residente di Hulanda durante un periodo di por lo ménos 5 aña sin interupshon promé ku e dia di postulashon di kandidato. Ademas durante e periodo ei nan mester a disponé di un derecho di estadia manera menshoná bou di a, òf nan mester a permanesé legalmente na Hulanda a base di artíkulo 8, bou di a., b., c., d., e., òf l., di e Lei di Stranhero 2000.
Pa tantu hulandesnan komo no-hulandesnan ta konta ku no por ekskluí nan di derecho di vota.
Entidat Públiko ta derivá e derecho di vota for di e atministrashon básiko di datonan personal. Si bo ta inskribí den esei i bo ta kumpli ku e kriterionan menshoná aki riba, e ora ei outomátikamente bo ta risibí un invitashon (e karchi di vota) pa partisipá na elekshon. Bo por dirigí bo mes na Kolegio Ehekutivo pa kontrolá si bo ta registrá komo votadó. Si resultá ku esei no ta e kaso i bo ta di opinion ku tòg bo ta kumpli ku e kriterionan aki riba, e ora ei bo por entregá un petishon pa revishon di bo registrashon komo persona ku derecho di vota, i bo mester entregá tambe material di prueba ku ta mustra ku bo ta kumpli ku e kriterionan.
Bo por vota dia 20 di mart for di mitar di ocho di mainta te nueb’or di anochi den kualke urna elektoral di bo entidat públiko. Pa por vota bo mester mustra un karchi di vota personal i un prueba di identifikashon bálido. Esaki por ta un pasport hulandes, un sédula òf un reibeweis di entidat públiko. Pues sin un karchi di vota i un prueba di identidat bálido bo no por vota.
Urnanan elektoral entitatnan públiko Hulanda Karibense
Boneiru
- Jeugdhuis Jong Bonaire, Kaya Libertador Simon Bolivar 16
- Sentro di Bario Tera Kòrá Kaya Monseigneur Niewindt 51
- Klaslokaal di Kristu Bon Wardador, Kaya Avelino J. Cecilia 56
- Sentro di Bario Nikiboko, Kaya Pos di Amor 44
- Sentro di Bario Amboina, Bario Amboina
- Sporthal Adventista, Kaya Ramoana 8
- Kompleho Deportivo Jorge Nicolaas, Kaya Amsterdam z/n
- Sentro di Bario Nort’i Saliña, Kaya Cacique 9
- Sociedad San Antonio de Padua, Kaya Rincon 66
- Tia Sani Kaya Encarnacion B. Sint Jago 10 (banda di pastorí na Rincon)
E karchi di vota ta bo prueba di atmishon na elekshon. Sin karchi di vota bo no por vota. E karchi di vota ta tantu un ‘prueba di invitashon’ komo e prueba eksklusivo di bo derecho di vota. Poseshon di e karchi aki pa e urna elektoral ta forma e prueba ku bo no a vota ainda na un otro urna elektoral. Ku un karchi di vota bo por vota riba bo isla na un urna elektoral di bo mes eskoho, basta si tin mas urna elektoral den bo entidat públiko. Riba e karchi di vota tin karakterístikanan di outentisidat i un number úniko.
Siudadano ku no a risibí nan karchi di vota por pasa tuma esaki 18 i 19 di mart di 09.00 te 21.00’or na departamentu di registro sivil na Kaya Neerlandia. Dia di elekshon, esta 20 di mart awor, tur hende ku no a haña nan karchi di vota na kas por buska esaki na Passangrahan entre 09.00’or di mainta te ku 20.30’or di anochi.
Siudadano ku a pèrdè nan karchi di vota i ke haña un kopia por pasa tuma esaki te djamars 19 di mart 12.00’or na departamentu di registro sivil. Despues di djamars 19 di mart 12:00 or no ta posibel pa pasa buska un duplikado.
Pa por vota, bo mester bai ku bo karchi di vota i un prueba di identidat bálido. Sea bo pasport hulandes, sédula òf reibeweis di bo entidat públiko. Sin bo karchi di vota i un prueba di identidat bálido bo no por vota! Na momentu di vota balides di e dokumentonan aki por a ekspirá pa maksimalmente 5 aña. Ku otro palabra: riba e dokumentonan mester tin pará ‘bálido te’ 21 di mart 2014 òf un fecha mas despues. Si promé ku elekshon bo deskubrí ku bo prueba di identidat a ekspirá pa mas ku 5 aña, bo por pidi un prueba di identidat nobo na Registro Sivil. Tene kuenta ku e tempu ku ta nesesario pa prosesá bo petishon. Si dia 20 di mart bo deskubrí ku bo prueba di identidat a ekspirá pa mas ku 5 aña, e ora ei bo no por vota.
Bo ta vota riba ún kandidato di ún partido polítiko. Nòmber di e kandidatonan ta riba e lista di kandidato di e partidonan.
Pa hasié mas fásil p’abo, dia 20 di mart 2019 bo por vota na kualke urna elektoral riba bo isla. Pa por vota bo mester bini ku bo karchi di vota i un prueba di identidat bálido si. Pa vota den un otro urna elektoral riba bo isla, bo no tin ku regla nada.
Kada urna elektoral ta otro. Semper tin un mesa kaminda e miembronan di e urna elektoral ta sinta i un òf mas kabina di vota. Tin minimalmente 3 i maksimalmente 7 miembro di urna elektoral. Na e urna elektoral nan ta kontrolá bo karchi di vota i prueba di identidat bálido. Despues di esei bo ta haña un papel di vota. Pa vota bo tin ku bai den e kabina di vota (abo so). E kabinanan di vota mester ta poné di tal manera ku ningun hende no por mira pa ken bo ta vota. Si ta nesesario bo por dobla bo papel di vota si bo ta kere ku nan por mira si ta na e parti na man robes òf e parti na man drechi di e papel di vota bo ta hasi bo eskoho. Lei Elektoral no ta pèrmití pa tin kòrtina dilanti di e kabinanan di vota. Despues di a depositá bo voto bo ta hinka e papel di vota den e urna (stèmbùs). Esaki ta será na kandal.
- Sòru pa bo tin bo karchi di vota i bo prueba di identidat bálido na man
- Sòru pa bo no stroba e miembronan di urna elektoral di mira e kabinanan di vota
- Tene sufisiente distansia for di e kabinanan di vota
- Bo so ta vota. Bo no ta bai ku mas hende den e kabina di vota.
- Bo ta vota dor di hasi e hòki blanku dilanti di e kandidato di bo eskoho kòrá.
- Si bo a hasi un fòut, pidi un papel di vota nobo. Esei bo por hasi un biaha so.
- Ora bo kaba vota bo ta dobla e papel di vota sera, di manera ku e lista no ta
- visibel.
- Bo ta tira e papel di vota den e urna (stèmbùs).
Bo por vota blanku ora bo no ke skohe un kandidato, pero si bo ke hasi uso di bo derecho di vota. E ora ei bo ta bai den e kabina di vota, pero bo no ta yena nada riba bo papel di vota. Pues e papel di vota ta keda kompletamente bashí.Si tòg bo skirbi òf pinta algu riba bo papel di vota, bo no a vota blanku, pero bo voto no ta bálido.
Bo voto blanku no tin influensia riba repartishon di asiento. Un voto blanku pues no ta bai pa un partido. E ta konta solamente ora di stipulá kuantu hende a bai vota durante e elekshon.
Ora ku bo hasi e hòki dilanti di e kandidato di bo eskoho kòrá ku e pòtlot, sin skirbi òf pinta nada riba e papel di vota.
Un voto no ta bálido:
- ora bo no a hasi un eskoho, pero si bo a pinta òf skirbi riba e papel di vota
- ora bo a depositá bo voto riba un otro papel di vota i no esun ku nan a entregá bo den e urna elektoral
- ora no ta klarito riba ken bo a vota (por ehèmpel dor ku bo a hasi mas ku un hòki kòrá, òf bo a marka un flecha na nòmber di e kandidato di bo eskoho, na lugá di hasi e hòki kòrá)
- ora bo a usa un otro koló ku no ta kòrá pa depositá bo voto
- ora bo skirbi òf pinta algu riba bo papel di vota, di manera ku posibelmente por haña sa bo identidat.
Si aksidentalmente bo a hasi ku bo papel di vota no ta bálido, òf bo a kiboká bo mes, e ora ei un biaha so bo por pidi un papel di vota nobo serka un di e miembronan di urna elektoral den e urna elektoral.
Votashon ta sekreto. E manera ku ta pone e kabinanan di vota den e urna elektoral mester ta di tal manera ku niun hende no por mira pa ken bo ta vota. Solamente personanan ku un limitashon físiko por haña ayudo den e kabina di vota. Tur otro votadó ta vota nan so. Despues ku bo a hasi bo eskoho, bo ta dobla bo papelnan di vota di tal manera, ku bo eskohonan no ta visibel. Seguidamente bo ta hinka e papelnan di vota den e urna (stèmbùs).
Bo no tin mester di bisa niun hende pa ken òf pa kua partido bo a vota. Hendenan ku obligá bo pa hasi esei, por ehèmpel dor di eksigí un potrèt di loke bo a yena riba bo papel di vota, ta kastigabel pa lei. Si bo ta sinti ku nan ta preshoná bo pa renunsiá bo sekreto di voto, mesora bo mester hasi denunsia di esaki.
Riba djarason 20 di mart 2019 bo ta skohe miembronan nobo di Konseho Insular di bo isla. Na Boneiru i Saba Konseho Insular tin respektivamente 9 i 5 asiento.
Konseho Insular ta e órgano mas haltu di gobernashon general. Konseho Insular ta supervisá aktividatnan di Kolegio Ehekutivo i ta stipulá ordenansanan insular.
Ora ku bo vota, huntu ku otro votadónan bo ta determiná kua partido òf partidonan ta haña asiento den Konseho Insular. Di e manera ei bo ta influensiá tomo di desishon di bo entidat públiko durante e próksimo 4 añanan.
Bo mes tin bo futuro den bo mannan. ‘Bo voto ta konta!’


text:
Kralendijk – Ultimo dianan por a nota ku tin bastante moveshon i trabounan di kobamentu ku ta tumando luga na Julio Abraham Boulevard. Esaki ta e trabounan di kobamentu pa ku renobashon di e liña di irigashon (9e EDF) ku tin ku yega te na e planta di WEB na Hato.
Por a nota tambe ku tin diferente desviashon pa tráfiko riba Julio Abraham Boulevard. E seramentu di kaya ta tuma lugá den fase pa evitá molèster mas tantu ku ta posibel pa abitantenan. Temporalmente lo por tin molèster di stòf i zonido.
E tráfiko por hasi uzo di rutanan alternativo señalá pa medio di bòrchinan di tráfiko. Kompanianan di transporte ta kore bini kontrali di e tráfiko via di Kaya Betico Croes t/k Kaya Industria. Pa esaki lo sigui un eksonerashon formal otorgá dor di OLB.
Área di trabou i ruta alternativo.
Riba e mapa na kontinuashon kaminda ku ta realisando e trabounan ta marká ku bèrdè, tambe e área entre e liña bèrdè i e koló kòrá pa e ruta alternativo (Julio Abraham Boulevard) ta parti di e trabounan aki. Te ku djamars 26 di yanüari e tráfiko tin e siguiente alternativanan:
- Tráfiko ku ta bini di Divi Flamingo Resort & Casino ku direkshon Kaya Grandi nos ta konsehá un ruta alternativo: via Kaya Internashonal i seguidamente e kamindanan entre Kaya Gresia i Kaya Gilberto F. Croes.
- Tráfiko di karga for di e pir di Sùit ta kore den direkshon kontrali riba kaya C.E.B. Hellmund (koló kòrá riba e karchi) pa Kaya Betico Croes.
- Tráfiko ku ta sigui stret riba Kaya C.E.B. Hellmund ta desviá na altura di kantor di Douane via di e lugá di parker di Bestuurskantoor pa Kaya Betico Croes (koló blou riba e karchi).


text:
E permiso for di cua ta desvia.
Permiso pa hende muher y persona bou di 18 aña sirbi mesa den Horeca
Descripcion
Esaki ta un permiso cu e posibilidad pa laga un persona bou di e edad di diesocho (18) aña y un hende muher duna servicio manera ta para den articulo 53, prome inciso of e di dos inciso di e ley di permiso (Vergunningsverordening (AB2002 no. GT 1).
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion di Asunto Huridico y Permiso.
Kico mi tin di hiba cu mi?
Cuanto e ta costa?
Afl.250,00
Cuanto tempo ta dura pa hay'e?
Ta varia te cu un maximo di diesdos (12) siman.


text:
Faltando seis luna pa eleccion pa un Gobierno nobo, pueblo ya ta consciente cu Gabinete Wever Croes lo entrega pueblo su pais bek, den e pio disaster hamas cu a yega di conoce y aki no ta solamente dor di e pandemia di corona virus, pero sin duda p’e falta di un vision, falta di capacidad y falta di seriedad pa realmente pone e hende na prome lugar.
Aki no mester lubida cu den pasado e actual Prome Minister Evelyn Wever Croes, a yega di cherche e lider di partido AVP, Mike Eman, den su accion di welga di hamber contra di loke el a considera abuso di marca mayor di Hulanda mientras cu awor e logra di Evelyn Wever Croes, kende no a bay den welga of no a tuma ningun, pero ningun tipo di accion di protesta, e lo entrega pueblo di Aruba na september proximo, un pais sin autonomia.
Ya caba siman pasa pueblo a haya un bon ehempel di e situacion cu tin caminda Parlamento di Aruba a trata cambionan cu mester a bin den e ley di LTU, mientras cu cinco siman prome caba Hulanda a dicidi cu e cambionan di ley aki ta oficial.
Cu otro palabra e Conseho Legislativo di pais Aruba, esta Parlamento, ta simplemente un stempel Parlamento, un institucion cu ta un adorno ya cu nan no por anula e cambio di ley aki y tin cu sinta manera un set di mucha manda y yuda Hulanda pa oficialisa legalmente e cambionan aki.
E cambionan ta permiti cu cualkier familiar di un oficial di Gobierno Hulandes cu bin traha na Aruba, por trece su casa of su partner pa Aruba sin cu nan ta rekeri permiso p’esaki y riba dje e casa of partner aki por traha unda cu e kier, cu kico cu e kier ya cu Hulanda a dicidi esaki for di dia prome di februari.
Un Arubiano cu dicidi di drenta enlace matrimonial c’un strahnero di cualkier parti di mundo, tin cu pasa den un proceso increibel prome cu despues di varios aña, e por haya permiso pa trece su casa bin biba cune na Aruba.
Na mes momento den raportahenan di CFT riba medidanan cu Gabinete Wever Croes tin cu tuma cu ta den e Landenpakket, ta wordo subraya cu Gobierno di Aruba no por ehecuta ningun proyecto sin aprobacion di Gobierno Hulandes, pues net net nada y ta na Den Haag nan lo dicidi si esaki ta bale la pena of no.
Hasta den proyectonan di traha caretera nobo, ta na Den Haag e decision aki lo cay y ta otro muestra mas di loke Gabinete Wever Croes lo entrega pueblo bek na luna di september ora cu Gobierno cambia.
Pais Aruba no a conoce progreso for di 2017 ora cu Gabinete Wever Croes a tuma mando di e pais, ningun proyecto a wordo ehecuta y tur loke a wordo haci ta un esfuerso pa caba loke Gabinete Mike Eman II a bay laga atras pa wordo ehecuta.
Un seguransa di e Gobierno cu dentro di dos luna despues di drenta gobernacion lo soluciona e situacion di dump na Parkietbos, ta mustra cu e Gobierno nobo lo haya e mesun situacion atrobe pa soluciona.
No a logra haci algo positivo pa pueblo no a logra di crea algo caminda pueblo a sali beneficia di esaki, mientras cu net lo contrario a sosode ora cu a bati pueblo sin piedad cu medida y na caminda pa porta sin salida, Gabinete Wever Croes lo bay introduci su regalo di despedida cu ta e impuesto di BTW di 12.5%. Pueblo no tin ningun tipo di speransa cu e Gobierno di Prome Minister Evelyn Wever Croes y pueblo lo sigui sinti e impacto di e mal maneho y falta di vision pa hopi tempo ya cu ainda tin mas medida pa wordo ehecuta.


text:
LABdeMED ta hasi tèstnan di laboratorio riba petishon di bo dòkter di kas òf speshalista. Mayoria bia ta trata di un test simpel di urina, sanger òf shushi. A base di e resultado di e test dòkter ta diagnostiká.
Bo por bishitá LABdeMED tambe pa tèst di laboratorio mas spesífiko. Bou di esaki ta kai entre otro tèstnan amplio di alergia i tèst speshalisá di fertilidat. Nos ta ofresé mas di 150 diferente test.
Por sosodé tambe ku un doño di trabou of un empresa di seguro ta pidi un tèst di ‘screening’. Por ehèmpel pa un kürmentu médiko, un test di droga òf ora di sera un seguro di bida.
Bo por pidi tambe riba inisiativa propio un test na LABdeMED. Por ehèmpel pa un tèst di DNA of tèst di allergie. Seguro no ta kubri e gastunan di un tèst a base personal. Esaki bo mes mester paga.
Laga prek sanger òf entrega di material pa tèst?
Nos ke risibí bo gustosamente na un di nos 17 lokalididatnan repartí riba e isla. Pa prekmentu di sanger of entrega di urina òf shushi no tin nodi traha sita adelantá. Pa demas tèstnan i pa uso di mobil di prek sí mester traha un sita. Esaki por hasi via di 7361030 òf via mail na info@labdemed.org.
Wak aki pa e adrèsnan i orario di funshonamentu di tur nos lokalidatnan.
Formulario di laboratorio
Bo ta haña di bo dòkter un formulario di solisitut, den kua tin e tèst indiká ku bo mester laga hasi. E formulario di laboratorio aki bo ta entregá huntu ku e material di tèst na nos kolaboradónan ku ta prek. No lubidá ku bo mester bini ku un dokumento di identifikashon bálido i bo papelnan di seguro òf bo karnèt.
Tin un otro laboratorio riba bo formulario di solisitut? No ta problema, bo por bishitá nos ku kualke formulario di laboratorio. Bo ta bonbiní!
Resultadonan
Resultado di bo tèst , bo por wak online den nos portal di pashènt protehá, òf pidi esaki serka bo dòkter. Bo por konta ku na LABdeMED bo resultadonan di tèst ta konosí na tempu. Tambe den kasonan di urgensia.
Seguronan
LABdeMED ta traha huntu ku kompanianan di seguro ku ke hasi uso di nos servisionan. Na e momentunan aki esakinan ta Ennia, Citizens Insurance, Guardian Group/ Fatum, Guillen Insurance, Pan-American Life Insurance, SVB, ASKA i Sagicor Capital Life Insurance.
Kua tèstnan no ta wòrdu kubrí?
Básikamente tur nos tèstnan ta wòrdu kubrí pa seguro. Tin algun eksepshon:
- Tèst di droga
- Tèst di fertilidat
- Tèst a base personal


text:
ORANJESTAD, Aruba –29 september 2021. Oktober vacantie ta den porta y hopi ciudadano tin nan pasashi cumpra pa biaha bay diferente pais, e unico cos cu porta nan falta ta nan COVID-19 test negativo pa por drenta e pais cu nan ta bay bishita. No ta tur pais ta exigi un COVID-19 test pa por drenta, pa sa cua pais ta exigi esaki ta nesesario pa e biahero informa su mes di esaki serca e aerolinea cu e ta bay biaha cu ne.
DVG pa e motibo aki kier informa cu pa haci e COVID-19 test nesesario pa por biaha ta nesesario pa e biahero tuma contacto cu un laboratorio cu ta brinda e servicio di testing dentro di e tempo stipula. Pa haci un COVID-19 test pa por biaha e ciudadano NO mester yama dokter di cas, tampoco mester yama DVG y no mester aplica pa e test via e sistema di test online. E prosesonan aki ta unicamente pa personanan cu tin sintoma di COVID. Pues pa por rekeri un COVID-19 test pa por biaha e biahero mester tuma contacto cu un laboratorio cu ta brinda e servicio di test pa laga haci e COVID-19 test nesesario.
Informacion pa biahero Proseso pa rekeri un COVID-19 test prome cu biaha
ORANJESTAD, Aruba –29 september 2021. Oktober vacantie ta den porta y hopi ciudadano tin nan pasashi cumpra pa biaha bay diferente pais, e unico cos cu porta nan falta ta nan COVID-19 test negativo pa por drenta e pais cu nan ta bay bishita. No ta tur pais ta exigi un COVID-19 test pa por drenta, pa sa cua pais ta exigi esaki ta nesesario pa e biahero informa su mes di esaki serca e aerolinea cu e ta bay biaha cu ne.


text:
E luna aki 25 kolaboradó pedagógiko den sektor di akohida di mucha a slag pa nan estudio di MBO pa kolaborador pedagógiko asistente. Ku esaki nan ta un stap mas serka di e eksigensianan di diploma, ku ta stipulá den e ordenansa insular pa akohida di mucha for di aña pasá, den kuadro di e programa BES(t) 4 kids. Mas ku mitar di e profeshonalnan den sektor di akohida di mucha ta kumpli ku e nivel di estudio deseá i kasi mitar ta studiando.
E programa BES(t) 4 kids ke ofresé akohida di mucha di bon kalidat, seif i pagabel pa mucha di Hulanda Karibense, pa tur mucha haña chèns pa desaroyá nan mes kompletu. P’esei e ordenansa insular pa akohida di mucha a drenta na vigor na 2020. Den e ordenansa aki tin tur eksigensia di diploma stipulá na kua tur organisashon di akohida di mucha mester tene nan mes. E eksigensianan ta toka entre otro nivel di estudio di e profeshonalnan. Akohida di mucha di bon kalidat ta rekerí sufisiente trahadó kualifiká.
E añanan binidero profeshonalnan i gastoudernan na Boneiru mester tin un diploma pedagógiko di por lo ménos nivel MBO-3. Tambe un sentro di mucha mester tin por lo ménos un profeshonal riba nivel MBO-4, dirigí pa señalá retraso den desaroyo i enseñansa. Pa yuda realisá esei, e programa BES(t) 4 kids a traha huntu ku MBO Bonaire, kende ta ofresé e kursonan di BBL na nivel 2, 3 i 4, kaminda ta kombiná traha i studia.
Pa motibu ku un kurso na nivel di BBL ta tuma lugá pafó di e orarionan usual di trabou, e ta un reto pa stimulá e trahadónan. P’esei huntu ku BES(t) 4 kids a buska oportunidat pa eliminá kualke ‘bottleneck’ durante e trayekto di estudio. Asina sentronan di akohida di mucha por bin na remarke pa kompensashon pa e gastunan di personal via e sistema di ‘loonverlet’, pa e trahadónan ku ta sigui un kurso na nivel di BBL. Asina por regla remplaso pa e oranan ku e trahadónan ta atendé lès den dia.
MBO Bonaire i BES(t) 4 kids ta hopi kontentu ku un porsentahe di slag haltu i ta felisitá tur partisipante. Tamara Nicolaas, lider di proyekto BES(t) 4 kids Bonaire: “Ta tremendo ku e promé resultadonan di e programa BES(t) 4 kids ta birando visibel. Klaro ku nos di e programa ta bai purba di sostené sentronan di akohida di mucha pa keda mehoráe kalidat di akohida. Pero al final, ta e hendenan den sektor di akohida di mucha ta esnan responsabel pa mehorashon.”


text:
Suministro di koriente restablesé pa e área di Banda Abou kompletu
Despues di a traha te den oranan trempan di mainta nos téknikonan a logra repará e kabel mayó ku tabata kibrá entre Fontein i Pannekoek pa a restablesé koriente pa e área di Banda Abou kompletu. E kabel mayó aki a kibra ora ku un otro kompanía a instalá un palu sin tene kuenta ku e kabel ta pasa einan. Promé ku kuminsá reparashon, mester a buska unda e kiebro a tuma lugá, pa después repar’é.
Nos ta lamentá ku e trabou a dura asina largu, pero manera a informá ayera tardi, un reparashon di un kabel mayó asina lo a tuma su tempu pa wòrdu remediá debidamente. Nos ta ofresé nos sinsero diskulpa un biaha mas na komunidat di Banda Abou ku a sufri pa oranan largu debí na e interupshon di koriente kousá pa e ‘storing’ aki.
Nos a logra restablesé koriente pa nos habitantenan di Banda Abou. Sinembargo, si ta nota kualke partikularidat ku koriente por fabor yama nos Sentro pa Kliente libremente na 0800 0135 pa nos por asistí bo.
KOMPARTI E NOTISIA AKI VIA / Share the news
Like this:
Like Loading...
Related


text:
Hopi persona no ta realisa nan metanan pa ta financieramente liber y evita cu nan ta involvi nan mes den hopi debe, pasobra nan no ta biba segun e realidad di nan entrada. Por ehempel si bo ta gana un salario di 4,000 florin pa luna, bo gastonan mensual no por surpasa bo entrada financiero. Pa hopi facil cu esaki ta zona, hopi persona ta scoge pa cumpra hopi material of servicio, cu no ta un prioridad of necesario y asina ta drenta den un ciclo vicioso di debe tras di debe. Tambe ta importante pa tin un idea realistico di cuanto bo gastonan mensual ta y kico tur ta e cosnan cu mester ta paga na e momento cu bo ricibi bo pago mensual. Di e forma aki bo tin un miho bista, di cuanto placa bo por uza y kico tur ta necesario pa haci encuanto compra pa e luna ey.
Algun otro punto importante cu lo por yuda bo garantisa, cu 2020 lo ta e aña cu bo lo disfruta mas hopi di bo finansa, sin cu esaki ta forma un debe of stress ta:
Identifica unda tur bo placa ta bay
Traha un lista di tur e debenan cu bo tin pa luna, pa siman y tambe esunnan cu bo tin 1 of 2 biaha pa aña. Por ehempel: hipoteca, impuesto, compra di comestibel semanal of mensual, awa, coriente, internet, cuenta di telefon y cuenta bancario.
Crea un cuenta bancario y mantene esaki activo tur luna
Un cuento bancario di spaar no ta solamente efectivo pa esunnan cu ta desea pa haci un biahe cu famia of kisas kier spaar pa un evento of algo special, pero esaki por funciona tambe como un “emergency funds”. E ta beneficioso pa tin por lo menos AWG 1,000 riba bo cuenta di spaar y no uza esaki, solamente den situacion di emergencia of un cuenta riba man. Di e forma aki bo ta evita di fia placa y crea debe innecesario na banco of e banconan di credito.
Reconoce algun habito negativo cu bo tin encuanto compra y gasto
Hopi biaha nos no ta realisa cu nos habitonan por ta un di e causantenan di nos debe innecesario y asina no ta yega na realisa un surplus den nos finansa. Por ehempel, si cada dia bo ta cumpra un bleki di refresco na balor di AWG 1.75 na final di un siman esaki ta AWG 12.75 y na final di un aña completo AWG 637.


text:
Bondscoach Rini Coolen a yega Aruba y cu esaki a cuminsa training y e parti selectivo entre e hungadonan pa asina forma e team cu lo representa pais Aruba tanto den exterior como akinan mes den e weganan contra tanto Antigua y Barbuda y St. Kitts and Nevis. E weganan aki di CFU Gold Cup Qualifying 2017 ta tumando luga dia 23 di maart na Antigua y 26 di maart na Aruba.
Coach Rini Coolen a duna di conoce cu e team ta riba curso y cu e seleccion a ser forma, cu na momento cu e hungadonan di Hulanda a yega y a drenta hunto cu esunnan local, tur cos a bay den bon forma. E biaha aki unicamente 4 hungado di Hulanda a yega, lo spera riba 2 hungado mas di Hulanda pa un total di 6 hungado cu lo forma parti di e seleccion di e total di 20 hungador.
Bondscoach di Aruba: Nos ta bon prepara!
Esaki ta algo cu AVB sigur ta duna sosten na dje pa asina brinda e confiansa na e hungadonan di nos isla pa asina resalta y haya e experiencia necesario den weganan den exterior. Esaki meramente ta basa ariba e vision nobo di AVB pa brinda nos hendenan e oportunidad pa un dia haci e tipo di trabounan aki.
E ekipo di Aruba ta den training y ta ricibiendo consehonan importante tanto den e parti fisico como den esun mental y tactico. Evaluacion y analisisnan den material di video pa cu wega y hungadonan a ser teni diariamente cu e team. Esaki pa haci mas duidelijk di e preparacionnan y con e team lo bay hunga y enfrenta su oponente den e siguiente 2 weganan.
E animo ta halto, ta sinti cu tur cos ta bayendo bon y lo tin cu warda pa mira e resultado di esaki pero tur cos te cu awor ta riba schema.
Rini Coolen a bisa cu e tempo lo tabata un poco corto pa traha mas riba e parti tactico riba e contrincante, no obstante nan no a lage afo, pero banda di esey a enfoca riba futbol riba tereno como tambe sessionnan informativo y video pa duna mas conocemento posibel na e hungadonan pa prepara nan riba e nivel tactico.
Importante ta cu e hungadonan ricibi tur informacion necesario pa no wordo sorprendi riba hugada cu nan no lo sa na momento cu e contrincante perde bala of na momento cu nan lo ta den posicion di e bala. Rini ta bisa na final cu eynan ta caminda nan consentracion ta awor akinan y cu algun training adicional lo bin pero cu nos ta riba schema y seleccion ta bay bon prepara.


text:
Diamars atardi Aruba Soccer Academy a invita prensa pa un encuentro na e oficinanan di nan sponsor principal Mediq pa un anuncio alentador. David Abdul, Eric Abdul y Alwin Toppenberg a bisa cu den apenas su prome seis lunanan di existencia ASA a surpasa su meta anual di manda un hungado Hulanda pa tryout, y tin tres hoben biahando den e proximo dianan pa Sparta Rotterdam riba un invitacion for di e organisacion pa bay tryout cu nan division “jeugd”.
E tres hungadonan ta Edhyon Hersilia di SV Britania; Mishawn Molina di RCA y Wesley Illes di SV Estrella. David Abdul a bisa cu den Edhyon a mira masha hopi talento, Mishawn ta un hoben cu a desaroya sumamente lihe y Wesley ta un hoben cu sa di uza su estatura y fisico en general na su beneficio riba cancha.
Ademas di talento y determinacion, e hobennan aki tin un disciplina admirabel, y famianan cu ta para 100% nan tras den nan desaroyo y realisacion di nan soño di bira hungadonan profesional. E sosten di famia ta sumamente importante, como cu si nan logra un tryout exitoso e famianan lo mester muda pa Hulanda pa e hobennan por sigui desaroya nan mes den e team di Sparta Rotterdam, y mas leu.
David Abdul a splica cu ta un proceso di algun luna pa scoge hungadonan pa bay tryout. Aruba Soccer Academy tin 100-y-pico hungado, cual tur ta ricibi training intensivo y ta wordo observa y guia di cerca pa cu e desaroyo. El a bisa cu prome e trainernan hunto a scoge ocho pa 10 hoben cu nan lo concidera cla pa un tryout, of cu por wordo prepara pa un tryout. Nan ta bay algun wega y ta determina tambe si mentalmente nan ta cla pa un paso asina grandi.
Futbol ta un sport unda cu ta considera e persona completo, no solamente su habilidadnan tecnico/ fisico, pero tambe su forsa mental/sicologico.
Danki na e bon contactonan cu e rumannan Abdul a keda cun’e for di tempo cu nan mes tabata envolvi cu Sparta Rotterdam, for di 10 aña pasa, nan a logra pa haya e tres cuponan pa tryout pa e hungadonan aki.
E hobennan lo biaha cu un mayor, y lo presencia un wega di Sparta contra Ajax riba diadomingo. Esaki tabata un sopresa cu a logra haya como un gesto di bonbini pa nan. E ta un momento hopi importante tambe den e historia di Sparta, unda cu despues di seis aña e ekipo a logra subi bek pa eredivisie di Hulanda.
Contrario na e ekipo di Sparta mas halto, e ekipo di hobennan no a baha di categoria den su division y semper a keda den top di nan wega. David Abdul ta splica cu e ekipo Sparta Jeugd ta conoci pa ta un ekipo fuerte unda cu Ajax, Feijenoord y PSV ta cumpra hungado.
Martin Koopman, kende ta un ex-hungado profesional conoci pa Roda y FC Den Bosch ta e persona di contacto na Hulanda pa ASA y e mayornan di e hobennan durante di nan bishita. E ta representa ASA pa cu asuntonan cu mester regla pa e hobennan na Sparta. Tambe nan ta conta cu e apoyo y sosten di Denzel Dumfries, kende ta hunga den e division profesional di Sparta.
Desafortunadamente pa motibonan fuera di nan alcance no tin trainer di ASA ta biahando hunto cu e hobennan, pero ASA a percura pa e miho “opvang” posibel y pa tur cos ta cla pa nan ora nan yega Hulanda.
David Abdul ta agrega cu ASA ta hopi contento cu e confiansa cu Sparta tin den ASA, cu a resulta den e invitacion aki, despues cu ASA a manda nan tur informacion di e hobennan.
Alwin Toppenberg a dirigi su mes na e hobennan durante di e conferencia di prensa, motivando y encurashandonan pa goza di e oportunidad y experiencia cu nan a logra haya.
El a bisa nan cu un tryout semper ta hopi emocionante, y ta algo completamente nobo; cu nan lo sinti poco stress, pero mester keda semper positivo. Talent ta importante, pero den tur deporte suerte tambe ta hunga un rol, el a bisa, domina e stress y nervio, keda semper positivo.
Un tryout ta un “leermoment” y fayo ta parti di cada momento di siñamento, pero keda motiva bo mes pa sigui dilanti, purba atrobe, Toppenberg a subraya. El a comenta cu nan pa nan corda cu e tryout ta algo unico, nan tin talento, y mester sigui padilanti y purba atrobe. Toppenberg a pidi e mayornan tambe pa coopera y papia y motiva nan yiunan. Futbol ta diberticion, el a agrega, drumi na ora, come bon, y scucha canticanan cu ta relax e hobennan anochi.
Eric Abdul a subraya e importancia di ta fuerte mentalmente y tin disciplina. El a agrega cu tin dos sceneario, cu sea nan no ta logra e tryout y ta bolbe Aruba y sigui train, of nan ta logra y lo mester muda pa Hulanda pa sigui cu Sparta.
E mayornan tambe a wordo avisa caba di e decisionnan cu nan tin nan dilanti y tur tres hungado tin mayornan, y den caso di Edhyon tambe su omo y tanta, cu ta para 100% nan tras y ta cla pa haci loke mester haci pa nan por logra sigui desaroya den nan deporte preferi. E ekipo di Sparta lo asisti e famia den haya scol pa nan yiu, entre otro.
Eric Abdul a gradici tambe e sponsornan di ASA cu ta haci e trainingnan, y intervencionnan manera e tryout na Sparta Rotterdam posibel, incluyendo Mediq, Cooper Tires y Compra, como tambe Interprint, Romar Trading, Aruba Bank y Barney’s.


text:
Mangroves ta e prome liña di defensa pa comunidadnan cu ta biba cerca di costa. Nan ta stabilisa e costanan por medio di baha erosion y brinda barera natural contra tormentanan, inundacion y horcan. Mangroves ta un sistema fragil, compleho y dinamico.
Areanan di mangrove tambe ta un di e sistemanan ecologico di mas productivo y biologicamente diverso riba nos planeta, sosteniendo nos biodiversidad, brindando nutricion na nos awanan y stimulando nos economia basa riba naturalesa. Pues laga nos sigui proteha y restora Aruba su sistema ecologico baloroso di mangroves. Pesey ta importante pa nos proteha nan mas tanto cu ta posibel , naturalesa ta protehanos y nos deber como ser humano ta pa proteha nan existenca pa asina e mundo por keda drei pa siguinte generacionnan. Pan proteha nos naturalesa.


text: KRALENDIJK – Hermana isla Kòrsou i Aruba a vota pro pa mantené nan propio moneda, esta e florin. Kada isla tin nan propio moneda ku ta e florin, loke ántes tabata e kaso na Boneiru, sinembargo Boneiru awor ta hasi uso di dòler merikano. Resientemente a hasi un investigashon, di parti di “Adviesbureau Linkels & Partners”, pa medio di Internèt. Por a hasi uso pa vota sea pa moneda florin òf un otro, entre otro dòler merikano. Gran parti di komunidat di Aruba i Kòrsou no ke tuma despedida di nan florin. Na Kòrsou a partisipá 1338 voto ku a reakshon i na Aruba 955. Un total di 67 porshento ta e kaso di esnan ku na Aruba ta deseá pa mantené e florin. Na Kòrsou un kantidat di 55 porshento di hende a proponé pa keda ku nan florin, i no kambi’é pa nada otro. E motibu ku no ke hasi kambio pa e moneda florin, ta e miedu pa preis subi, debí na e kambio, loke mayoria bes ta sosodé.


text:
INVENTARISACION TUMANDO LUGA DI E LUGANAN CU MAS TIN MESTER DI ILUMINACION
Lo concentra riba areanan cu ta mas necesario pa garantisa mas siguridad den trafico y siguridad social
Diaranson Prome Minister Evelyn Wever-Croes a reuni cu departamentonan DTI, Elmar, DOW, DIP, DNM y Kadaster. E punto di agenda tawata e iluminacion di nos cayanan. Prome Minister a duna di conoce cu el a constata cu no tin un maneho fiho pa elimina e scuridad cu tin riba cayanan anochi y e scuridad cu tin den e barionan. E scuridad cu tin ta trece varios preocupacion y riesgo especialmente pa loke ta trata e trafico y tambe e siguridad social. Ta hopi importante pa den e camindanan crucial pa trafico of pa movecion di hende tin bon iluminacion riba nos careteranan.
Den e cuadro aki, hunto cu e departamento DNM, cu ta encarga cu e conservacion di nos naturalesa, lo fiha e maneho pa e miho manera pa trece iluminacion riba nos cayanan. Hunto cu Elmar y DTI lo bay stipula y inventarisa kico ta e necesidadnan teniendo cuenta cu e aspecto di naturalesa. Nos por mira proyectonan caba cu ta tumando luga entre otro e caminda di Ritz Carlton pa Malmok na unda cu sigur a tene cuenta cu naturalesa ora cu a pone luznan especialmente a tene cuenta tambe cu e proteccion di turtuganan den e area. Esakinan ta e consideracionnan cu ta tuma den maneho pa proteha e medio ambiente, e flora y fauna.
Prome Minister a enfatisa cu Aruba tin hopi necesidad di iluminacion den barionan. E ministernan anterior no a bin cu un maneho integral riba e tereno aki. Desde cu el a tuma e cartera di infrastructura, ta drenta hopi peticion cerca dje pa iluminacion den bario.
“Lo bay haci un inventarisacion di e luganan cu mas tin mester di iluminacion y apesar cu no tin hopi fondo ni recurso actualmente pa pone luz tur caminda cu tin mester, mester concentra riba areanan cu ta mas necesario pa garantisa mas siguridad den trafico y siguridad social. Asina poco poco y apesar cu ainda nos ta den e pandemia y cu ainda mi ta maneha e crisis di Corona, mi ta percura pa atende cu loke pa hopi aña no a haya atencion. Danki na e expertonan di nos departamentonan y institutonan gubernamental di Aruba, nos ta bay logra haci di Aruba un luga mas sigur”, Prome Minister Evelyn Wever-Croes a termina bisando.


text:
ORANJESTAD – Un grupo di ciudadanonan a forma un iniciativa bou nomber di ‘Pro Apertura Refineria Aruba’ (PARA). Meta di e grupo ta pa yega na inclusion di e ehecutivo petrolero Mericano Nelson English den e comision cu gobierno di Aruba ta formando pa sondea posibel reapertura di e refineria na San Nicolas.
Segun miembronan di PARA Val Peterson, Randolf Croes y Jaime Falconi, no ta asinna cu e refineria di Valero ta den asina mal estado cu e no por wordo habri mas. Prome cu a cera e facilidadnan dos aña pasa, Valero lo a haci renobacionnan extenso. Ademas e miembronan di PARA ta haya cu gobierno di Aruba ta comunicando mensahenan conflictivo pa loke ta nan intencionnan pa habri e refineria bek. Cu Nelson English den e comision pa busca operador nobo, lo tin mas oportunidad segun PARA, mirando experiencia y contactonan di e ehecutivo Mericano.
PARA ta argumenta cu tin cantidad di Arubiano trahando den exterior cu lo ta cla pa bin bek y traha na e refineria ya cu aparentemente di hopi e compromisonan di trabou na lugarnan manera Trinidad y Saudi Arabia ta den termina . Tambe tin companianan cu ta interesa den bira operador di e refineria. Lo tin interes for di Iran y for di e compania Ruso Rosneft.
E refineria di Valero na San Nicolas ta dos aña cera. E aña aki, segun acuerdo cu gobierno di Aruba, Valero lo bay tin cu bay desmantela e refineria y duna e tereno bek na gobierno di Aruba. Parlamento di Aruba a pidi Valero pa duna un tiki mas tempo pa lanta un un comision cu lo mester haci un ultimo intento pa busca un operador nobo.
Autor Ariën Rasmijn


text:
PHILIPSBURG – E rapòrt di integridat di Komishon Wit ayera a lèk pa medionan di komunikashon lokal den un email di kua aña pasá a usa e IP-adrès pa e emailnan di e (e tempu ei) presidente di frakshon interino di Verenigde Volkspartij, Sylvia Olivacce-Meijers. Esun ku a manda e email enfátikamente ta mustra riba e fayamentu di promé minister Sarah Wescot-Williams.
Wescot-Williams miéntras ku e tabata minister for di 10-10-10 lo no a entrega deklarashon por eskrito tokante su kapital i su aktividatnan sekundario. Esaki ta mandatorio a base di e Landsverordening promoshon integridat di minister. Riba infrakshon tin un sentensia di prizòn di un máksimo di tres aña.
E rapòrt ta mustra ku niun minister ku tabata pertenesé na e promé dos gabinetenan – Verenigde Volkspartij (UP), Democratische Partij (DP) i Nationale Alliantie (NA) – a entregá e deklarashon aki.
Kuarenta rekomendashon
E rapòrt Wit ku a lèk tin ochenta página i kuarenta rekomendashon pero ainda falta komentario di gobièrnu riba e kontenido. E komishon entre otro ta proponé pa kanselá Corporate Governance Council i remplas’é ku un ‘Integriteit Kamer’. E rapòrt ta ekstremamente krítiko riba parlamento. Lo mester bini registrashon públiko di donashonnan i aktividatnan sekundario. Lo mester regla den lei ku membresia di parlamento ta un trabou fulltime. Si e ta un trabou parttime mester adaptá e pago.
Manual
Segun e komishon mester bini un manual pa parlamentario ku ta kuminsá, segun e ehèmpel di e Blauwe Boek na Hulanda. Siman pasá Wescot-Williams a bisa ku e rapòrt di integridat, inkluso e komentario di gobièrnu, pa mas lat lo sali den publisidat djabièrnè.
Outor: Hilbert Haar


text:
Bebi: Desarojo Di Un Bebi Den Su Di 2 Luna
Aki nos ta trese pabo un par di punto tokante desarojo di un bebi den su di 2 luna.
Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos.
Un bebi entre 5 i 8 siman ta lagabo mira un sonrisa. Ku esaki nos kiermen ku prome e tabata hari zomaar i awor e ta hari pasombra e la mira algu ku e la rekonose, manera bo kara. I e ta move su kabes mas tantu den otro direkshonan i e ta imita ekspreshonan riba bo kara.
Un bebi por saka tur lokual ela bebe tin biaha. Esaki por bini dor di ku e pasashi di su esofago pa su barika(esaki ta un musculo)no a desaroja kompletamente ahinda anto e no ta sera pa e lokual ku ela bebe bai su barika anto asina e ta subi bek. Anto e ta saka tur cos bek. Despues di tempu lo e musculo aki lo sera bon. Pero si bo no ta konfia, tuma kontakto ku bo dokter di kas. I tene kuenta ku su peso no baha paso e ta saka hopi.
Den aproksimadamente su di seis siman e ta bai hasi mas tantu sonido(manera e ke papia). Pa su desarojo di idioma trata na imita e sonidonan ku e ta hasi ku ne. Asina bo ta lage ripara ku bo ta hanja importante i interesante lokual e ta bisa.
Den su di shete siman e ta bai desaroja poko poko un routina di dia i anochi. E ta sigi kosnan ku su wowo i e por kuminsa chupa dede pa konsola su mes. Chupamentu di dede tin konsekuensha negativo ora ku e kuminsa hanja djente di lechi.
Den su di ocho luna e ta bai rekonose su manan. E ta bai habrinan i seranan. I papia mas tantu(pues hasi sonidonan manera prrrr, ahh, iee, etc). Bo bebi tabata mira tur kos blancu ku pretu. Awor lo e bai mira mas kolornan manera berde i kora.
Disfruta di kada un momento ku bo bebi. Pasombra nan ta krese lihe!
Si lokual nos pone riba nos pagina ta un poko diferente di lokual ku bo zuster, opstetra of ginekologo a bisabo, nos ta konsehabo pa sigi e konseho di nan. Nan konose bo situashon mas mihor. Y no ta tur desarojo di un bebi ta e mesun kos!